Cymorth i deuluoedd - SNAP CymruSNAP Cymru\nSut y byddwn yn cefnogi teuluoedd\nEin nod yw sicrhau bod modd i deuluoedd gael gafael ar wybodaeth, cyngor ac arweiniad yng nghyswllt Anghenion Addysgol Arbennig eu plant a phobl ifanc fel bod modd iddynt wneud penderfyniadau priodol a chytbwys. Ein dymuniad yw sicrhau y rhoddir clust i farn a dymuniadau plant a phobl ifanc ac y rhoddir ystyriaeth iddynt.\nSicrhau bod barn plant, pobl ifanc a rhieni’n fodd i ddatblygu polisi ac arfer Anghenion Addysgol Arbennig lleol a bod eu barn yn dylanwadu arnynt\nEr mwyn rhoi cymaint o gefnogaeth a phosib i bawb y mae arnynt ei hangen, mae gennym ddwy ffordd o gynnig cefnogaeth:\nCewch wybodaeth berthnasol gan gynnwys taflenni manwl a Chwestiynau a Ofynnir yn Aml ar y wefan hon.\nGallwch ein ffonio neu anfon e-bost atom yn ein gwasanaeth llinell gymorth. Wrth gysylltu â ni fel hyn, byddwch yn medru cael gafael ar ymgynghorydd hyfforddedig a phrofiadol a fydd yn rhoi i chi gyngor a chefnogaeth annibynnol, gywir a chyfrinachol.\nMae’r wybodaeth a’r llinell gyngor ar gael o ddydd Llun – dydd Gwener 9.30 am – 4.30 pm ac mae peiriant ateb ar gael bob adeg arall. Fe wnawn eich ffonio’n ôl os byddwch yn gadael neges.\nRydym yn gwrando ar eich pryderon\nRydym yn eich cynorthwyo i ganfod gwybodaeth briodol\nRydym yn rhoi gwybodaeth am sut y mae ysgolion a’r awdurdod lleol yn adnabod ac yn asesu Anghenion Addysgol Arbennig\nRydym yn eich cynorthwyo i baratoi ar gyfer cyfarfodydd ac yn eich cynorthwyo i benderfynu pa gwestiynau i’w gofyn\nRydym yn cynorthwyo gyda gwaith papur\nGallwn eich cynorthwyo i gyfathrebu gyda’r ysgol a datrys anghytundebau yn gynna\nMae’r rhif ffôn yn cael ei ariannu gan roddion a grantiau elusennol. Mae’r cwmni sy’n cyflenwi’r rhif hwn yn caniatáu amser canu 10 munud ac yna’n dod â’r alwad i ben. Maer llinell gmorth yn brysur iawn ac rydym yn ymddiheuro am hyn.\nBydd y person sy’n ateb eich galwad yn cymryd eich manylion ac yn trefnu i’ch ffonio yn ôl – mae hyn er mwyn arbed arian i’r elusen fel y gallwn roi mwy o wasanaeth i mwy o deuluoedd.\nNid yw’r gwasanaeth a chymorth ar ar gael ar linellau ffôn cyffredinol SNAP Cymru.\nMae’r rhan fwyaf o deuluoedd a phobl ifanc yn gweld eu bod yn medru datrys materion penodol ar ôl cael y cyngor. Cewch ddod yn ôl mor aml ag y dymunech ynghylch mater penodol neu faterion eraill a gyfyd.\nBydd yn rhaid wrth gefnogaeth barhaus ein tîm gwaith achos gyda rhai materion. Os oes rhestr aros am y gwasanaeth hwn fe ddywedir wrthych. Fel arall, rhoddir i chi amcan o ‘r amser y bydd yr ymgynghorydd yn cael yn ôl atoch. Nid yw’n bosib rhoi cymorth mewn cyfarfodydd bob amser, fodd bynnag, byddwn yn eich cynorthwyo bob amser i baratoi ymlaen llaw a sicrhau eich bod yn deall y broses a bod gennych y wybodaeth gywir.\nLlenwch y ffurflen yn ddiogel ar lein isod os ydych am gael cyngor a help penodol ar gyfer eich plentyn. Bydd un o’n cynghorwyr hyfforddedig yn anfon ateb i chi drwy e-bost. Byddwn yn anelu at roi’r wybodaeth berthnasol i chi o fewn pum niwrnod gwaith. Darllenwch ein Datganiad Preifatrwydd cyn ei gwblhau.\nDylai gweithwyr proffesiynol sy’n cysylltu â ni ar ran teuluoedd annog teuluoedd i wneud hunan atgyfeiriad lle bynnag y bo modd. Mae’n rhaid iddynt gael caniatâd y rhiant i atgyfeirio. Gall gweithwyr proffesiynol hefyd gysylltu er mwyn cael gwybodaeth a chyngor cyffredinol.\nGallwch wneud atgyfeiriad drwy lenwi’r ffurflen atgyfeirio ddiogel isod:\nYmholiad / Ffurflen Atgyfeiriad\nAt hyn, rydym yn gweithio gydag ysgolion, colegau, Awdurdodau Lleol ac asiantaethau eraill i’w cynorthwyo i ddatblygu perthynas gadarnhaol gyda rhieni. Rydym yn hapus i roi sesiynau gwybodaeth a phwyntiau gwybodaeth i ysgolion a cholegau. Gweler ein tudalennau hyfforddi am ragor o wybodaeth.\nCeir llawer o gynghorion yn ein hadran Cwestiynau a Ofynnir yn Aml isod ar ystod eang o bynciau a phroblemau.\nAnghenion Addysgol Arbennig: beth mae’n ei olygu?\nYr Ymateb Graddedig\nY Broses Datganiad\nDdeddf Gwasanaethau Cymdeithasol a Llesiant (Cymru)\nDiwygio’r Fframwaith Deddfwriaethol ar gyfer Anghenion Dysgu Ychwanegol\nDeall Jargon Anghenion Dysgu Ychwanegol\nCyfeirio at sefydliadau cefnogaeth eraill\nTimau Asesu ag Anabledd Gwasanaethau Cymdeithasol\nTaflenni SNAP Cymru\nAdnoddau Cefnogi Cynnar Cymru\nCanllawiau Defnyddiol AAA\nDarpariaeth Ôl-16 oed\nPa gyfleoedd a chymorth sydd ar gael ar ôl gadael ysgol?\nAr ôl cyrraedd 16 oed bydd gan bobl ifanc amryw o ddewisiadau. Gallant fynd yn eu blaen i fyd gwaith, dilyn hyfforddiant cysylltiedig â gwaith, mynd ymlaen i addysg bellach neu aros yn yr ysgol.\nMae angen cyngor a chymorth ar bobl ifanc ar yr adeg hon, ac mae hyn yn arbennig o wir am rai ag Anghenion Addysgol Arbennig (AAA). Os yw person ifanc ar ddatganiad yn aros yn yr ysgol, yma mae dyletswydd ar yr Awdurdod Lleol i gynnal eu datganiad tan ddiwedd y flwyddyn academaidd ar ôl eu pen blwydd yn 19 oed.\nOs yw’r person ifanc yn gadael yr ysgol ac yn mynd ymlaen i Addysg Bellach bydd eu datganiad yn cael ei ddisodli gan Asesiad o Angen 140, a elwir weithiau’n Gynllun Sgiliau Dysgu, a bydd yr Adran Addysg a Dysgu Gydol Oes (AADGO) yn talu am hwn. Mae plant ar ddatganiad yn cael help yn awtomatig gan Gyrfa Cymru drwy eu Hadolygiadau Pontio Blwyddyn 9 a Blwyddyn 11 a bydd cynllun pontio’n cael ei gynhyrchu; mae gan bob ysgol gynghorydd gyrfa AAA.\nBeth ddylwn i ei ystyried cyn gadael ysgol?\nGall y cwestiynau canlynol helpu.\nA yw’r person ifanc wedi cael unrhyw gymorth gyrfa?\nA yw’r rhiant a’r person ifanc wedi trafod beth hoffai’r person ifanc ei wneud pan fydd yn gadael yr ysgol?\nA oes unrhyw ymholiadau wedi’u gwneud ynglŷn â pha gyfleoedd hyfforddi sydd ar gael?\nA oes ymholiadau wedi’u gwneud yn yr ysgol ynglŷn â pha opsiynau maent yn feddwl sydd ar gael i’r person ifanc? A allant wneud unrhyw awgrymiadau’n seiliedig ar eu profiad?\nA oes ymholiadau wedi’u gwneud â Gyrfa Cymru i drafod yr opsiynau?\nÂ phwy ddylwn i gysylltu am ragor o wybodaeth?\nBeth bynnag yw’r sefyllfa, mae Gyrfa Cymru yn gysylltiad rhagorol am bopeth sy’n ymwneud â darpariaeth ôl-16 oed. Gallant dynnu sylw at y dewisiadau sydd ar gael a helpu â materion eraill fel cyllid a budd-daliadau. Mae ganddynt wybodaeth helaeth a gallant eich cyfeirio at asiantaethau eraill a all helpu.\nGall eiriolaeth olygu pethau gwahanol i bobl wahanol, yn ddibynnol ar brofiadau a dealltwriaeth.\nMae llawer yn meddwl ei fod yn ymwneud â chwynion yn unig. Nid yw hyn yn wir bob amser. Mae eraill yn meddwl ei fod yn golygu rhoi cyngor, ond er y gall eiriolaeth weithiau gynnwys rhywfaint o gyngor, mae’n ymwneud yn fwy â gwrando a sicrhau bod llais plant a phobl ifanc yn cael ei glywed, boed yr eiriolwr yn cytuno ai peidio.\nMae eiriolaeth yn broses sy’n helpu i sicrhau bod eu barn yn cael ei chlywed, i gael gwybodaeth ac i wybod beth yw eu hawliau a’u hawliadau. Dylai plant a phobl ifanc gael cymorth i’w helpu i gael eu cynnwys mewn penderfyniadau sy’n effeithio arnynt, er enghraifft, wrth ysgrifennu ac adolygu IEPau a PSPau. Dylid holi eu barn yn ystod asesiadau, gan gynnwys asesiad statudol, ac mewn tystiolaeth ar gyfer PDC ac apeliadau yn erbyn gwaharddiadau.\nA yw Eiriolaeth yn opsiynol ynteu’n ofynnol?\nI rai plant a phobl ifanc mae darparu eiriolaeth yn statudol, h.y. ‘plant a phobl ifanc agored i niwed’ fel y’u diffinnir o fewn Gorchymyn Cymhwysedd Deddfwriaethol:\nUnrhyw blentyn mewn angen (gan gynnwys plant anabl neu wael iawn).\nPlant sydd ar ymylon gofal, mewn gofal, neu sydd wedi gadael gofal. Mae’r canlynol yn dangos grwpiau o blant a phobl ifanc sydd â hawl statudol i gael gwasanaeth eiriolaeth o dan y ddeddfwriaeth bresennol:\nPlant a phobl ifanc hyd at 18 oed sydd yng ngofal y GIG h.y. mewn Ysbyty neu ofal sylfaenol (meddyg teulu, deintydd ac yn y blaen)\nPlant a Phobl Ifanc sy’n Gadael Gofal\nPlant a Phobl Ifanc sy’n Derbyn Gofal\nPlant a Phobl Ifanc sydd mewn angen, sy’n cynnwys:\nanabledd (o fewn diffiniad Deddf Plant 1989)\nwedi’u gwahardd o’r ysgol\nceiswyr lloches neu ffoaduriaid\nplant a phobl ifanc o dan 18 oed ar eu pen eu hunain mewn lloches oherwydd eu statws digartref\nsy’n ddigartref neu mewn llety anfoddhaol i ffwrdd o gartref\nmewn llety preswyl, ysgolion, Unedau Diogel ac o dan glo\nmewn Ysbytai annibynnol\nyn y System Cyfiawnder Troseddol\nmewn perygl o gael eu cam-drin neu eu hesgeuluso\nmamau oedran ysgol\nGweledigaeth Llywodraeth Cymru yw sicrhau mynediad at eiriolaeth i bob plentyn a pherson ifanc. Mae’r Llywodraeth wedi ymrwymo i gynnig Gwasanaeth Eirioli a Chynghori Cenedlaethol drwy un pwynt cyswllt dros y ffôn neu negeseuon testun 7 diwrnod yr wythnos i blant a phobl ifanc yng Nghymru – mae MEIC ar gael yn awr.\nPwy all fy helpu i gael mwy o wybodaeth am Eiriolaeth?\nAm ragor o wybodaeth am ddatblygiad eiriolaeth yng Nghymru, cysylltwch ag un ai SNAP Cymru neu’r canlynol:\nIs-adran Cymru NSPCC\nFfôn: 029 2026 7000\nNYAS – Y Gwasanaeth Eiriolaeth Ieuenctid Cenedlaethol\nFfôn: 0151 649 8700\nFfôn: 029 2022 2127\nSut ydw i’n gwybod os yw fy mhlentyn yn cael ei fwlio?\nMae bwlio’n cael ei ddiffinio fel ymddygiad niweidiol bwriadol dros gyfnod o amser.\nGall bwlio gynnwys sylwadau pryfoclyd a galw enwau, bygythiadau a thrais corfforol, difrod i eiddo personol, gadael plentyn allan o weithgareddau cymdeithasol, lledaenu sibrydion a seibr fwlio.\nA all ysgol fy mhlentyn roi diwedd ar y bwlio?\nMae’r gyfraith yn dweud bod yn rhaid i benaethiaid a chyrff llywodraethu gynhyrchu polisi i atal pob math o fwlio ymhlith disgyblion. Rhaid i’r polisi fod ar gael i rieni/ gofalwyr os gwneud cais amdano.\nMae cylchlythyr Llywodraeth Cymru 23/2003 ‘Parchu Eraill: Canllawiau Gwrth-fwlio yn rhoi manylion am strategaethau sydd â’r nod o atal ac adweithio i achosion o fwlio.\nBeth alla i ei wneud i roi diwedd ar y bwlio?\nDyma rai pethau y gallwch eu gwneud i wella’r sefyllfa.\nGofynnwch i’r plentyn egluro beth sy’n digwydd.\nA ydych chi wedi cysylltu â’r ysgol i drafod eich pryderon?\nA yw teimladau eich plentyn wedi cael eu hystyried?\nA yw’r ysgol wedi egluro ei safbwynt a’i dealltwriaeth o’r sefyllfa?\nA yw’r ysgol yn barod i helpu ac i weithio â’r rhiant / gofalwr a’r plentyn?\nA oes rhywun wedi cysylltu â’r Awdurdod Lleol ynglŷn â’r sefyllfa?\nA yw’r rhiant, y plentyn neu’r ysgol wedi bod yn cadw cofnod o unrhyw ddigwyddiadau wrth iddynt ddigwydd?\nGofynnwch am gopi o bolisi gwrth-fwlio’r ysgol a threfnwch i gael gair ag aelod priodol o staff yr ysgol. Mae gan yr ysgol a’r Corff Llywodraethu ddyletswydd gofal dros eu disgyblion. Dylai’r ysgol wneud pob ymdrech i roi strategaethau ar waith i wella’r sefyllfa.\nOs, ar ôl cyfnod o amser, y byddwch chi neu eich plentyn yn teimlo nad yw hyn yn llwyddo, rhowch wybod i’r ysgol, ac os bydd angen ystyriwch gysylltu â’r Corff Llywodraethu a’r Awdurdod Lleol.\nPwy all roi rhagor o wybodaeth i mi ar ddelio â bwlio?\nGallwch gysylltu â SNAP Cymru am fanylion ar sut y ddelio ag achosion o fwlio neu gallwch gael cyngor pellach gan y canlynol:\nTaflenni gwybodaeth Canllawiau Gwrth-Fwlio a phosteri yr LlC yn cynnig cyngor i rieni, gofalwyr a phlant ar beth i’w wneud os yw plentyn yn cael ei fwlio.\nwww.kidscape.org.uk – mae Kidscape yn gweithio â phlant sy’n dioddef oherwydd bwlio’n bennaf ond mathau eraill o gamdriniaeth hefyd.\nNid wyf yn teimlo bod ysgol fy mhlentyn yn gwrando arnaf i. Beth allaf i wneud?\nOs bydd y cysylltiadau rhwng rhieni, ysgolion a’r Awdurdod Lleol (ALl) yn chwalu gall hyn gael effaith fawr ar broblemau a’r ateb iddynt. Mae’r Cod Ymarfer AAA ar gyfer Cymru yn rhoi pwyslais ar yr angen i rieni, ysgolion, yr ALl ac eraill i weithio mewn partneriaeth fel y bydd plant a phobl ifanc ag AAA yn cyflawni eu potensial.\nMae’r Cod Ymarfer yn cydnabod bod gan rieni ‘wybodaeth allweddol’ am eu plant ac yn chwarae ‘rôl hanfodol’ i benderfynu beth sydd orau ar gyfer eu lles. Mae’n cydnabod hefyd bod ‘partneriaethau’n gallu bod yn her’ ac ar adegau y bydd angen ‘cymorth ychwanegol’.\nRhaid i’r ALl sicrhau bod cyngor a gwybodaeth ar gael i rieni drwy Wasanaethau Partneriaethau Rhieni.\nPan fydd rhieni’n profi anawsterau cyfathrebu, gall Gwasanaethau Partneriaethau Rhieni eu cynorthwyo mewn trafodaethau â’r ALl, a chynorthwyo yn y broses o ddatblygu trefniadau i weithio mewn partneriaeth.\nSut allaf i ddatrys y sefyllfa pan fydd cyfathrebu ynghylch anghenion fy mhlentyn chwalu?\nDyma rai cwestiynau y gallwch eu hystyried:\nA ydym yn gwybod beth yn union yw teimladau fy mhlentyn?\nA ydym wedi cysylltu â’r ysgol i drafod unrhyw bryderon?\nA yw teimladau eich plentyn wedi’u hesbonio wrth yr ysgol?\nA oes rhywun wedi gofyn i’ch plentyn am ei safbwynt a’i deimladau ef ynghylch y sefyllfa?\nA yw’r ysgol yn barod i helpu ac i weithio â’r rhiant a’r plentyn?\nA oes rhywun wedi cysylltu â’r ALl ynghylch y sefyllfa?\nA yw’r rhiant yn ymwybodol o’r Gwasanaethau Partneriaeth Rhieni yn eu hardal?\nGall canfod yr atebion i’r rhain helpu i ddatrys y sefyllfa.\nNid yw’r ysgol byth yn gwrando ar fy mhryderon. Beth alla i ei wneud?\nOs oes problem ag addysg y plentyn, y cam cyntaf yw cysylltu â’r ysgol. Efallai nad ydynt yn ymwybodol o’r mater neu eu bod eisoes yn cymryd camau i roi sylw iddo.\nOs ydych chi wedi cysylltu â’r ysgol ac nad ydynt wedi llwyddo i ddatrys y mater, y cam nesaf y gallwch ei gymryd yw cysylltu â’r Awdurdod Lleol (ALl) i drafod y pryderon hyn. Gall y rhiant gynnwys eu Gwasanaeth Partneriaeth Rhieni lleol ar unrhyw adeg.\nMae manylion am Wasanaethau Partneriaethau Lleol ar gael gan yr ALl.\nBeth yw Datrys Anghydfod?\nMae Datrys Anghydfod yn angenrheidiol weithiau pan fydd y trafodaethau rhwng rhieni/gofalwyr, ysgolion a’r Awdurdod Lleol yn mynd yn anodd.\nYn yr achosion hyn gellir trefnu bod hwylusydd annibynnol gyda phrofiad yn y materion sy’n cael eu trafod ar gael. Bydd y ddwy ochr yn cael eu gwahodd i fynegi eu safbwyntiau, gyda’r hwylusydd wedyn yn chwilio am unrhyw feysydd ble mae cytundeb rhyngddynt a helpu i ganfod unrhyw opsiynau i ddatrys y gwahaniaethau.\nBydd yr hwylusydd yn sicrhau nad oes dim pwysau gormodol yn cael ei roi ar y naill ochr na’r llall yn yr ymdrechion i ddod i gytundeb.\nPwy sy’n gysylltiedig â Datrys Anghydfod?\nEr mwyn osgoi neu ddatrys anghydfod rhwng rhieni ac ysgolion o ran y ddarpariaeth addysgol arbennig a roddir i’w plentyn, mae’r Ddeddf Addysg a’r COP yn mynnu bod Awdurdodau Lleol yn darparu gwasanaethau datrys anghydfod. Dylai’r rhain ddangos annibyniaeth a hygrededd, a datrys anghydfod yn gynnar ac anffurfiol.\nDylai trefniadau ar gyfer y gwasanaethau hyn, gan gynnwys sut i gael gafael arnynt, fod yn hysbys i rieni, penaethiaid, ysgolion ac eraill priodol.\nA yw Datrys Anghydfod yn cymryd lle apeliadau i’r tribiwnlys Anghenion Addysgol Arbennig?\nRhaid rhoi gwybod i rieni nad yw eu hawl i Apelio i’r Tribiwnlys AAA yn cael eu heffeithio drwy gymryd rhan mewn datrys anghydfod.\nBeth ddylwn i ei ystyried cyn cymryd rhan mewn Datrys Anghydfod?\nDylai’r pwyntiau canlynol eich helpu i benderfynu a yw datrys anghydfod yn addas i chi:\nSut dechreuodd yr anghydfod?\nA yw’r materion dan sylw wedi cael eu trafod â’r ysgol / yr Awdurdod Lleol?\nA yw’r ddwy ochr yn teimlo bod modd datrys yr anghydfod?\nBeth ydych chi’n gobeithio ei gyflawni?\nA yw pob ymdrech wedi’u gwneud i ddatrys yr anghydfod?\nA ydych chi’n dymuno / eisoes wedi apelio i TAAAC neu SENDiST?\nOs ydych chi’n credu bod datrys anghydfod yn opsiwn addas i chi, cysylltwch â’r Awdurdod lleol i ganfod pwy sy’n darparu’r gwasanaeth hwn yn eich ardal chi.\nGwahaniaethu yw trin unigolyn yn llai ffafriol.\nMae’n anghyfreithlon i wahaniaethu yn erbyn rhai ag anabledd. Mae gwahaniaethu ar sail anabledd yn cynnwys methiant i ‘wneud addasiadau rhesymol’ ar gyfer unigolyn, gan roi’r unigolyn hwnnw o dan anfantais oherwydd eu hanabledd.\nMae Deddf Gwahaniaethu ar Sail Anabledd 1995 yn rhoi dyletswyddau ar ysgolion o ran plant ag Anghenion Addysgol Arbennig ac anableddau sy’n cynnwys hygyrchedd yn yr amgylchedd a mynediad i ysgolion i ddisgyblion ag anableddau.\nSut fyddaf i’n gwybod bod ysgol yn gwahaniaethu yn erbyn fy mhlentyn?\nOs gwnewch ateb y cwestiynau isod mi ddylai fod yn amlwg a yw’r ysgol yn gwahaniaethu.\nYm mha ffordd ydych chi’n teimlo bod eich plentyn yn cael ei drin yn annheg?\nA oes rhywun wedi gofyn i’r plentyn egluro sut y mae’n teimlo am bethau?\nA yw’r pryderon hyn wedi’u codi â’r ysgol ac a yw’r pryderon hyn wedi’u cymryd o ddifrif?\nA oes rhywun wedi gofyn am farn yr ysgol am y sefyllfa?\nBeth allaf i ei wneud os oes gwahaniaethu yn erbyn fy mhlentyn?\nMae cymorth a chyngor ar gael gan SNAP Cymru, cysylltwch â ni\nDarpariaeth Blynyddoedd Cynnar\nOes rhaid i Grwpiau Chwarae/ Cynlluniau Chwarae ddiwallu Anghenion Addysgol Arbennig fy mhlentyn?\nMae Darpariaeth Blynyddoedd Cynnar yn ymwneud â’r blynyddoedd cyn oedran addysg ffurfiol neu oedran ysgol statudol.\nGallai darpariaeth gynnwys; ysgol feithrin, grŵp chwarae, grwpiau mam a’i phlentyn, uned asesu blynyddoedd cynnar, gofalwr/aig plant ac ati.\nGall Gwasanaethau Gwybodaeth i Deuluoedd ym mhob sir roi rhestr o leoliadau ym mhob ardal.\nRhaid i Leoliad Blynyddoedd Cynnar sy’n derbyn arian oddi wrth yr Awdurdod Lleol gadw mewn cof Gôd Ymarfer Cymru 2002 o ran Anghenion Addysgol Arbennig a dilyn yr arweiniad a osodwyd ar gyfer adnabod anghenion plant ag Anghenion Addysgol Arbennig a chwrdd â’r cyfryw anghenion. Ystyrir ei fod yn arfer da i leoliadau preifat hefyd gadw’r Côd Ymarfer mewn cof.\nNid yw fy mhlentyn wedi cael diagnosis ac nid yw ar ddatganiad. A ddylai barhau i gael cymorth?\nMae’n bwysig bod Anghenion Addysgol Arbennig plentyn yn cael eu canfod mor gynnar â phosibl er mwyn trefnu’r ymyriadau cynharaf posibl.\nMae’r cwestiynau y dylech eu gofyn yn cynnwys:\nA oes unrhyw bryderon am ddatblygiad y plentyn a beth yw’r pryderon hynny?\nA oes unrhyw un, gan gynnwys Gweithwyr Iechyd Proffesiynol, wedi mynegi pryderon am ddatblygiad y plentyn?\nA oes rhywun wedi cysylltu â’r sefydliad blynyddoedd cynnar ynghylch y pryderon hyn?\nA oes rhywun wedi gofyn am farn y sefydliad blynyddoedd cynnar?\nHeb dystiolaeth am y cwestiynau uchod, nid yw’n debygol y bydd gennych hawl i gael cymorth ychwanegol.\nRwyf yn teimlo nad yw anghenion fy mhlentyn yn cael sylw. Beth ddylwn i ei wneud?\nOs yw plentyn yn mynychu sefydliad blynyddoedd cynnar mae’n bwysig trafod y pryderon â hwy a gofyn iddynt beth yw eu barn.\nOs nad yw’r plentyn yn mynychu sefydliad blynyddoedd cynnar, dylid trafod y pryderon â Meddyg Teulu neu Ymwelydd Iechyd a all gynnal profion datblygiadol. Efallai y bydd angen atgyfeirio’r plentyn at baediatregydd am asesiad pellach.\nBeth mae’r Awdurdod Lleol (ALl) yn ei wneud?\nMae’r Awdurdod Lleol (ALl) yn gyfrifol am gydlynu gwasanaethau addysg o fewn eu sir.\nEu prif gyfrifoldebau yw:\nGwella safonau addysgol drwy gynllun datblygu addysgol.\nGweithio mewn partneriaeth â Gwasanaethau Cymdeithasol, Iechyd, yr Heddlu a’r sector gwirfoddol i wella cyfleoedd i rai sydd mewn perygl o brofi allgau cymdeithasol ac addysgu’r sawl sydd wedi’u gwahardd.\nSicrhau darpariaeth effeithiol i’r sawl sydd ag Anghenion Addysgol Arbennig drwy ganfod, darparu ac ariannu gwasanaethau megis seicoleg addysg a gwasanaethau cymorth addysgu arbenigo.\nSicrhau bod trafnidiaeth i’r ysgol yn hygyrch i’r sawl sydd ei angen.\nSicrhau bod digon o leoedd cyn ysgol ar gae.\nMonitro ansawdd addysgu a dysgu yn y sir.\nMonitro ysgolion a’u polisïau megis polisïau derbyn a phresenoldeb yn yr ysgolion.\nMae gan bob ALl adran sy’n gyfrifol am blant a phobl ifanc ag Anghenion Addysgol Arbennig.\nMae holl bolisïau’r ALl ar gael i’r cyhoedd a gellir eu cael drwy gysylltu’n uniongyrchol â’r Cyngor Sir neu eu llwytho i lawr o wefan y Cyngor. Mae gwybodaeth am gyfleusterau arbenigol i’w chael yn llyfryn darpariaeth y Cyngor.\nBeth yw Gwaharddiad Cyfnod Penodol?\nMae Gwaharddiad Cyfnod Penodol yn golygu bod disgybl yn cael ei wahardd am gyfnod penodol o amser.\nNi chaniateir i Waharddiadau Cyfnod Penodol fod am fwy na chyfanswm o 45 diwrnod ysgol mewn unrhyw flwyddyn ysgol.\nBeth yw Gwaharddiadau Amser Cinio?\nMae Gwaharddiadau Amser Cinio’n fath o waharddiad cyfnod sefydlog. Mae pob gwaharddiad amser cinio’n cyfrif fel chwarter diwrnod.\nOs oes gan blentyn hawl i gael cinio ysgol am ddim rhaid gwneud darpariaeth arall i alluogi’r plentyn i gael cinio.\nBeth yw Gwaharddiad Parhaol?\nGall Gwaharddiad Parhaol ddigwydd pan fydd gan blentyn broblemau ymddygiadol cyson a difrifol neu gall ddigwydd o ganlyniad i achos difrifol o dorri polisi’r ysgol. Bydd yr ysgol yn gwahardd plentyn yn barhaol a bydd yn rhaid dod o hyd i ddarpariaeth addysg arall yn ei lle.\nBeth yw Gwaharddiad Mewnol?\nNid yw Gwaharddiad Mewnol, pan fydd disgybl yn cael ei dynnu o’r dosbarth, yn cael ei gyfrif fel gwaharddiad. Gall disgybl gael ei symud, gyda chymorth priodol, i ystafell arall neu ddosbarth arall.\nBeth yw Tynnu Disgybl o’r Ysgol yn Wirfoddol neu Waharddiad Anffurfiol?\nBydd Tynnu Disgybl o’r Ysgol yn Wirfoddol neu Waharddiad Anffurfiol yn digwydd pan ofynnir i riant / gofalwr dynnu’r plentyn o’r ysgol am gyfnod.\nSut y diffinnir Gwaharddiad Anghyfreithlon?\nGwaharddiad Anghyfreithlon yw un sy’n gwrthod yr hawl i gwestiynu’r gwaharddiad drwy’r dulliau priodol.\nSut mae ysgol yn mynd ati i wahardd disgybl?\nRhaid i’r pennaeth hysbysu’r rhiant/gofalwr, disgybl (os yw dros 11 oed) ac, yn achos rhai sy’n mynychu Uned Cyfeirio Disgyblion, yr unigolyn perthnasol yn yr Awdurdod Lleol, neu, yn achos disgyblion sy’n derbyn gofal, adran gwasanaethau cymdeithasol eu ‘cartref’, ar unwaith bod y penderfyniad i wahardd wedi’i wneud, yn ysgrifenedig, o fewn 1 diwrnod o’r gwaharddiad.\nRhaid i’r llythyr hwn gynnwys:\ncyfnod y gwaharddiad\ny rheswm dros wahardd a’r hawl i apelio\nhawl yr unigolyn i gael copi o gofnod ysgol y disgybl\nyr amser a’r dyddiad a bennwyd ar gyfer dychwelyd i’r ysgol\nmanylion cyswllt ar gyfer cyngor a gwybodaeth ynglŷn â’r hawl i fynd â’r achos i Bwyllgor Disgyblu Disgyblion (PDC)\nmanylion cyswllt clerc y PDC\ny dyddiad cynharaf pan fyddai’r PDC yn cwrdd.\nPan fydd disgybl yn cael ei wahardd am fwy nag un diwrnod ysgol, rhaid i ysgolion roi gwaith i’r disgybl ei wneud, ond y rhiant / gofalwr sy’n gyfrifol am ei ddychwelyd.\nApelio yn erbyn Gwaharddiadau\nSut ydw i’n apelio yn erbyn gwaharddiad fy mhlentyn o’r ysgol?\nBydd y Pwyllgor Disgyblu Disgyblion (PDC) yn delio ag unrhyw apeliadau yn erbyn gwaharddiadau o’r ysgol.\nO dan Reoliadau Addysg (Llywodraethu Ysgolion) (Cymru) 1999, mae gofyniad ar Gyrff Llywodraethu ysgolion i sefydlu PDC.\nMae PDC yn cynnwys 3 – 5 o lywodraethwyr (heb gynnwys y pennaeth) a Chlerc y PDC, sy’n rhoi cymorth gweinyddol a chyngor ar y broses wahardd.\nMae dyletswydd ar benaethiaid i hysbysu’r PDC a’r Awdurdod Lleol o bob gwaharddiad sy’n cyflawni’r meini prawf canlynol:\nMae cyfanswm y gwaharddiad cyfnod penodol yn 5 diwrnod ysgol neu lai, neu, 20 gwaharddiad amser cinio neu lai. (PDC yn cael ei hysbysu unwaith y tymor).\nGwaharddiadau sy’n golygu bod disgybl yn colli arholiad cyhoeddus.\nGwaharddiadau sy’n fwy na 5 diwrnod ysgol neu fwy nag 20 amser cinio mewn unrhyw un tymor.\nPob gwaharddiad parhaol.\nA allaf fi apelio os yw fy mhlentyn wedi’i wahardd am 5 diwrnod neu lai mewn un tymor?\nPan fydd cyfanswm pob gwaharddiad cyfnod penodol mewn un tymor yn 5 diwrnod ysgol neu lai, gall y rhieni a’r disgybl gyflwyno sylwadau gerbron y Pwyllgor Disgyblu Disgyblion (PDC) a gallant gael eu cofnodi ar gofnod ysgol y disgybl, ond ni all y PDC orchymyn bod y disgybl yn cael ei aildderbyn.\nA allaf fi apelio os yw fy mhlentyn wedi cael ei wahardd am rhwng 5 a 15 diwrnod mewn un tymor?\nPan fydd cyfanswm pob gwaharddiad cyfnod penodol mewn un tymor yn fwy na 5 diwrnod ysgol, ond yn ddim mwy na 15, gall y rhieni a’r disgybl, os ydynt yn dymuno, gyflwyno sylwadau gerbron y Pwyllgor Disgyblu Disgyblion (PDC).\nRhaid cynnal y cyfarfod hwn rhwng y 6ed a’r 50fed diwrnod ysgol ar ôl cael hysbysiad o’r gwaharddiad. Gall y PDC orchymyn bod y disgybl yn cael ei aildderbyn.\nA allaf fi apelio os yw fy mhlentyn wedi cael ei wahardd am fwy na 15 diwrnod mewn un tymor?\nPan fydd cyfanswm pob gwaharddiad cyfnod penodol mewn un tymor yn fwy na 15 diwrnod ysgol rhaid cynnal cyfarfod rhwng y 6ed a’r 50fed diwrnod ysgol ar ôl cael hysbysiad o’r gwaharddiad. Gall y Pwyllgor Disgyblu Disgyblion orchymyn bod y disgybl yn cael ei aildderbyn.\nA allaf fi apelio os yw fy mhlentyn wedi cael ei wahardd o’r ysgol yn barhaol?\nOs yw disgybl wedi cael ei wahardd yn barhaol rhaid cynnal cyfarfod rhwng y 6ed a’r 50fed diwrnod ysgol ar ôl cael hysbysiad o’r gwaharddiad. Gall y Pwyllgor Disgyblu Disgyblion orchymyn bod y disgybl yn cael ei aildderbyn.\nA allaf fi apelio os yw gwaharddiad fy mhlentyn yn golygu y bydd yn colli arholiad?\nOs bydd disgybl yn colli arholiad cyhoeddus o ganlyniad i waharddiad, rhaid i’r Pwyllgor Disgyblu Disgyblion (PDC) wneud pob ymdrech resymol i gwrdd ac i adolygu’r penderfyniad i wahardd cyn dyddiad yr arholiad. Yn yr achos hwn gall cadeirydd y PDC gynnal cyfarfod ar ei ben ei hun.\nA allaf fi apelio os yw fy mhlentyn wedi cael ei wahardd o Uned Cyfeirio Disgyblion (PRU)?\nMae cyfrifoldeb ar Awdurdodau Lleol (ALl) i adolygu pob gwaharddiad cyfnod penodol o Unedau Cyfeirio Disgyblion (PRUau) ac i ystyried sylwadau a geir gan rieni a disgyblion pan fydd cyfanswm y gwaharddiadau cyfnod penodol yn 15 diwrnod neu fwy mewn unrhyw un tymor – gall yr ALl orchymyn bod y disgybl yn cael ei aildderbyn.\nYn achos gwaharddiadau parhaol, mae gan rieni a disgyblion hawl i apêl annibynnol.\nYn dilyn apêl, mae fy mhlentyn wedi cael ei wahardd eto. A allaf fi apelio fwy nag unwaith mewn tymor?\nPan fydd disgybl yn cael gwaharddiad pellach o fewn un tymor, rhaid i’r Pwyllgor Disgyblu Disgyblion gwrdd ar gyfer pob gwaharddiad ac adolygu effeithiolrwydd y cynlluniau cymorth sydd ar waith.\nBeth sydd yn rhaid i PDC ei ystyried wrth adolygu achos?\nWrth adolygu gwaharddiad cyfnod penodol, rhaid i Bwyllgor Disgyblu Disgyblion ystyried:\nSylwadau a wneir gan y rhieni, y disgyblion neu gynrychiolwyr eraill.\nA oedd yr ysgol yn cydymffurfio â gweithdrefnau gwahardd a Chanllawiau Llywodraeth Cymru cyn gwneud y penderfyniad i wahardd.\nA yw polisïau’r ysgol ar ymddygiad, gwrth-fwlio, Anghenion Addysgol Arbennig, cyfle cyfartal a chydraddoldeb hiliol yn gyfoes ac wedi’u gweithredu’n briodol.\nA yw’r ysgol wedi cymryd pob cam rhesymol i weithredu strategaethau cymorth sydd â’r nod o helpu’r disgybl i wella’i ymddygiad, yn enwedig effeithiolrwydd y cynllun cymorth bugeiliol.\nSut allaf fi baratoi fy apêl?\nWrth baratoi achos i’w roi gerbron PDC, dylai rhieni, disgyblion a chynrychiolwyr eraill ystyried:\nA oedd a llythyr gan y pennaeth yn eu hysbysu o’r gwaharddiad yn ystyried y ‘cyfrifoldebau allweddol’ fel y’u nodwyd yn yr adran ar waharddiadau.\nA yw’r pennaeth wedi cyhoeddi polisi ymddygiad yr ysgol.\nYr hyn sydd gan y disgybl i’w ddweud am y digwyddiad:\nYr hyn a arweiniodd at y digwyddiad\nYm mhle oedd y digwyddiad wedi digwydd\nPwy oedd yn gysylltiedig â’r digwyddiad\nBeth oedd eraill wedi’i ddweud a’i wneud\nBeth yn union oedd y disgybl wedi’i ddweud a’i wneud\nYr hyn sydd gan bobl eraill i’w ddweud am y digwyddiad:\nYr hyn mae’r pennaeth ac aelodau eraill o’r staff wedi’i ddweud\nYr hyn mae unrhyw dystion wedi’i ddweud (dylid anfon datganiadau tystion atoch fel rhan o’r broses).\nA yw datganiadau tystion yn amrywio – tynnwch sylw at yr amrywiadau hyn; gallai hyn fod yn dystiolaeth o gamddealltwriaeth.\nA yw’r holl ddatganiadau tystion wedi’u casglu – gan dynnu sylw at y rhai sy’n cadarnhau fersiwn y disgybl o’r digwyddiadau.\nYnghylch y disgybl:\nA oedd yr ymddygiad hwn yn groes i gymeriad y disgybl?\nA oes unrhyw amgylchiadau sy’n esgusodi’r digwyddiad – a yw’r disgybl wedi bod o dan unrhyw bwysau ychwanegol yn ddiweddar?\nA allai’r ymddygiad fod yn ganlyniad i bwysau cyfoedion?\nA oes gan y disgybl anabledd sy’n effeithio ar ei ymddygiad a’i ddealltwriaeth?\nA yw’r gwaharddiad yn briodol i oed a gallu’r disgybl?\nA yw’r gosb yn unol â’r gosb a roddwyd i eraill?\nOs oes gan y disgybl becyn cymorth e.e. Cynllun Cymorth Bugeiliol, a yw’r gweithdrefnau ar gyfer eu hadolygu a’u diwygio wedi’u cynnal yn briodol?\nA oes tybiaeth fod y disgybl mewn ‘mwy o risg o ymddieithrio o’r ysgol?’ Dywed Cylchlythyr Llywodraeth Cymru 47/06 fod disgyblion ag anghenion dysgu ychwanegol mewn ‘mewn mwy o beryg o ymddieithrio o’r ysgol’.\nCofiwch bwyntiau da’r disgybl!\nMae Anghenion Dysgu Ychwanegol yn cynnwys:\nteuluoedd mewn amgylchiadau anodd\ndisgyblion sy’n ddawnus a thalentog\nrhai sy’n newid ysgol\nrhai o gefndir ethnig lleiafrifol\nrhai sy’n derbyn gofal gan yr awdurdod lleol\nrhai ag anableddau, AAA neu anawsterau emosiynol neu ymddygiadol\nrhai sy’n gwrthod mynd i’r ysgol, rhai â ffobia ynghylch yr ysgol a throseddwyr ifanc\nmerched ysgol sy’n feichiog neu rieni ifanc\nbwlio oherwydd cyfeiriadedd rhywiol\nPan mae disgybl ar Weithredu gan yr Ysgol, Gweithredu gan yr Ysgol a Mwy neu ar ddatganiad Anghenion Addysgol Arbennig mae rhwymedigaeth ar yr ysgol i wneud pobl ymdrech i osgoi gwaharddiad parhaol. Gall hyn gynnwys; gofyn am gyngor arbenigol, cryfhau’r mesurau cymorth presennol a / neu newid ysgolion. Yn yr achos hwn, dylai’r pennaeth dynnu’r gwaharddiad yn ôl.\nPa bryd allaf fi ddisgwyl clywed canlyniad yr apêl?\nRhaid i’r Pwyllgor Disgyblu Disgyblion gadarnhau ei benderfyniad yn ysgrifenedig o fewn un diwrnod ysgol ar ôl y cyfarfod.\nOs bydd fy apêl yn llwyddiannus a fydd fy mhlentyn yn dychwelyd i’r ysgol?\nPan fydd y Pwyllgor Disgyblu Disgyblion (PDC) yn penderfynu gadael disgybl yn ôl i’r ysgol, dylai’r dyddiad dychwelyd fod o fewn 5 diwrnod ysgol. Gall y PDC drafod mesurau tymor byr i helpu ailintegreiddio â’r Awdurdod Lleol.\nBeth fydd yn digwydd os bydd fy apêl yn aflwyddiannus?\nPan fydd y Pwyllgor Disgyblu Disgyblion (PDC) yn cadarnhau gwaharddiad o fwy na 15 diwrnod dylent sicrhau bod parhad addysg y disgybl yn briodol. Gallai hyn gynnwys tiwtora yn y cartref a / neu wasanaethau arbenigol.\nPan fydd y PDC yn cadarnhau gwaharddiad parhaol, rhaid i’r llythyr roi manylion am yr hawl i apelio i Banel Apelio Annibynnol (IAP).\nBeth yw Panel Apelio Annibynnol (IAP)?\nMae Panel Apelio Annibynnol yn cynnwys; cadeirydd a nifer o ymarferwyr addysg a llywodraethwyr ysgol. Ni fydd y rhain yn dod o’r ysgol mae’r disgybl yn ei mynychu ar y pryd.\nA allaf fi apelio yn erbyn penderfyniad Pwyllgor Disgyblu Disgyblion?\nPan fydd gwaharddiad parhaol yn cael ei gadarnhau gan Bwyllgor Disgyblu Disgyblion (PDC) neu os yw disgybl yn cael ei wahardd yn barhaol o Uned Cyfeirio Disgyblion, mae gan rieni a disgyblion hawl i apelio i banel annibynnol.\nRhaid cyflwyno apêl yn ysgrifenedig i glerc y panel, gan ddatgan sail yr apêl, a hynny o fewn 15 diwrnod ysgol ar ôl dyddiad penderfyniad y PDC.\nRhaid i banelau gwrdd o fewn 15 diwrnod ysgol ar ôl cyflwyno’r apêl, er y gallant ohirio’r gwrandawiad os ydynt yn teimlo bod angen gwneud hynny.\nPwy all fod yn bresennol yng ngwrandawiad Panel Apelio Annibynnol?\nDylai gwrandawiad Panel Apelio Annibynnol gynnwys rhieni, y disgybl, y pennaeth, tystion, llywodraethwr enwebedig a swyddog o’r ALl.\nGyda chydsyniad ymlaen llaw pob ochr, gall cynrychiolwyr ar ffurf cynghorydd cyfreithiol, eiriolwr (rhaid darparu eiriolwr ar gyfer y disgybl pan fydd angen) a gweithwyr proffesiynol eraill fod yn bresennol.\nBeth fydd y Panel Apelio Annibynnol yn ei ystyried?\nYn ogystal â’r holl ddatganiadau ysgrifenedig a’r sylwadau llafar, rhaid i’r panel ystyried safbwynt yr Awdurdod Lleol ac a oes cydymffurfiad â’r holl agweddau cyfreithiol a’r canllawiau.\nPa bryd allaf fi ddisgwyl penderfyniad gan y Panel Apelio Annibynnol?\nRhaid hysbysu pob parti erbyn diwedd yr ail ddiwrnod gwaith.\nGall y panel ddod i’r penderfyniadau canlynol;\ngadael y disgybl yn ôl i’r ysgol\nni chyfarwyddir gadael yn ôl i’r ysgol oherwydd amgylchiadau neilltuol\nPan fydd y panel yn penderfynu gadael y disgybl yn ôl i’r ysgol, rhaid i’r dyddiad dychwelyd fod o fewn 5 diwrnod ysgol.\nOs bydd gwaharddiad parhaol yn cael ei gadarnhau, rhaid i’r Awdurdod Lleol wneud y trefniadau angenrheidiol ar gyfer parhad addysg y disgybl. Fel yn achos gwaharddiadau cyfnod penodol o fwy na 15 diwrnod, gallai hyn gynnwys tiwtora yn y cartref a / neu wasanaethau arbenigol.\nY Broses Gwaharddiad\nBle allaf fi gael mwy o wybodaeth am y broses wahardd?\nGallwch ofyn am fwy o wybodaeth drwy gysylltu â SNAP Cymru neu’r mudiadau canlynol:\nCanolfan Gyfreithiol y Plant. Mae Llinell Gymorth ar gyfer rhieni ar agor rhwng 8am ac 8pm o ddydd Llun i ddydd Gwener. 0808 802 0008\nCyhoeddiad Llywodraeth Cymru: Gwahardd o Ysgolion ac Unedau Cyfeirio Disgyblion: Canllawiau\nDogfen ganllawiau: rhif 171/2015\nDyddiad cyhoeddi: Ebrill 2015\nMae’r ddogfen hon yn disodli 081/2012\nBeth yw Bwrdd Iechyd Lleol?\nMae gan bob Awdurdod Unedol / Sir yng Nghymru Fwrdd Iechyd Lleol (BILl) sy’n cydlynu’r gwasanaethau iechyd a gofal cymdeithasol ar gyfer yr ardal, megis Practis Meddyg Teulu, Fferyllfeydd, Deintyddion ac Optegwyr.\nMae hefyd 9 Ymddiriedolaeth Gwasanaeth Iechyd Gwladol (GIG) sy’n comisiynu gwasanaethau mwy arbenigol, fel Ysbytai a Gwasanaethau Iechyd Meddwl Plant ac Oedolion (CAHMS).\nCeir manylion llawn am y BILlau ac Ymddiriedolaethau GIG y gwahanol ardaloedd yn www.wales.nhs.uk\nBeth allaf fi ei wneud os wyf yn poeni am iechyd fy mhlentyn?\nOs ydych chi’n poeni am iechyd eich plentyn, bydd meddwl am y cwestiynau isod yn eich helpu i benderfynu a oes angen i chi weithredu.\nA oes unrhyw bryderon am unrhyw agweddau ar eich y plentyn? Os oes, beth yw’r pryderon hyn?\nA oes unrhyw weithwyr iechyd / addysg proffesiynol wedi dweud bod ganddynt bryderon am unrhyw agwedd ar iechyd y plentyn?\nA oes rhywun wedi gofyn i’r plentyn a oes ganddo unrhyw bryderon?\nA oes unrhyw broblemau wedi eu trafod â Meddyg?\nA yw’r pryderon hyn wedi’u trafod â’r ysgol?\nAt bwy ddylwn i fynd am gyngor ynghylch iechyd fy mhlentyn?\nMae’n bwysig eich bod yn trafod unrhyw bryderon sy’n gysylltiedig ag iechyd â meddyg a fydd yn y sefyllfa orau i egluro pa wasanaethau arbenigol sydd ar gael ac i wneud unrhyw atgyfeiriadau maent yn credu sydd eu hangen.\nDylid trafod unrhyw bryderon iechyd ag ymwelydd iechyd / gweithiwr cymdeithasol y teulu.\nOs yw’r plentyn yn yr ysgol, trafodwch unrhyw beth sy’n eich poeni â hwy a gofynnwch iddynt am eu barn. Efallai eu bod yn ymwybodol o’r broblem ac y gallant gynnig cyngor a chymorth.\nGwrthod Mynd i’r Ysgol\nMae fy mhlentyn yn gwrthod mynd i’r ysgol. Beth allaf fi ei wneud?\nOs yw plentyn yn gwrthod mynd i’r ysgol mae angen canfod y rheswm a datrys y broblem drwy weithio â’r plentyn ac â’r ysgol. Gall gwrthod mynd i’r ysgol fod yn fwy cyffredin yn ystod cyfnodau pontio.\nMae gofyniad cyfreithiol ar rieni i wneud yn siŵr bod eu plentyn yn cael addysg llawn amser tan ddiwedd Blwyddyn 11. Os nad yw eich plentyn yn mynd i’r ysgol gall y Swyddog Lles Addysg gysylltu â chi.\nDylent allu eich helpu a’ch cefnogi, ond weithiau efallai y byddant yn dueddol o roi gormod o bwyslais ar y cosbau a’r canlyniadau os yw’ch plentyn yn parhau i wrthod mynd i’r ysgol. Siaradwch â’r ysgol os yw eich plentyn yn gwrthod mynd yno.\nPam fod fy mhlentyn yn gwrthod mynd i’r ysgol?\nGall y cwestiynau canlynol eich helpu i gael gwell syniad o’r hyn sy’n achosi’r broblem.\nA oes rhywun wedi siarad â’r plentyn a’i annog i fynegi ei deimladau a’r hyn sy’n ei boeni?\nA oes gan y plentyn ofn neu bryder penodol?\nA yw’r plentyn yn poeni am ei gynnydd mewn maes penodol?\nA yw’r plentyn yn dioddef o ddiffyg hyder / hunan barch?\nA oes newidiadau arwyddocaol wedi bod ym mywyd y plentyn a all fod yn effeithio arno?\nA yw’r plentyn yn cymdeithasu ac yn gwneud ffrindiau?\nA yw’r plentyn yn cael ei fwlio?\nA oes gan y plentyn anabledd – amlwg neu gudd?\nA all fod salwch corfforol ar y plentyn?\nPa gamau allaf fi eu cymryd i annog fy mhlentyn i fynd i’r ysgol?\nDyma rai awgrymiadau a all helpu.\nA ydych chi wedi siarad â’ch plentyn a’i holi pam nad yw eisiau mynd i’r ysgol?\nA ydych chi wedi cysylltu â’r ysgol i drafod y sefyllfa? Cofiwch roi gwybod iddynt am unrhyw anawsterau wrth iddynt godi gan mai chi sy’n gyfrifol am sicrhau bod eich plentyn yn mynd i’r ysgol.\nA all yr ysgol awgrymu a rhoi strategaethau ar waith i helpu eich plentyn i fynd yn ôl i’r ysgol?\nA yw’r Swyddog Lles Addysg wedi’i hysbysu o’r sefyllfa?\nA yw’r ysgol yn teimlo y byddai atgyfeiriad at Seicolegydd Addysgol yn briodol?\nA oes angen cymorth arbenigol? Os oes, gall yr ysgol neu’ch Meddyg Teulu atgyfeirio at y Gwasanaethau Iechyd Meddwl Plant ac Oedolion (CAMHS) yn eich ardal?\nOs oes gan y plentyn weithiwr cymdeithasol, a yw’r mater wedi’i godi â hwy?\nA all yr ysgol helpu os yw fy mhlentyn yn gwrthod mynd yno?\nOs yw plentyn yn dal i wrthod mynd i’r ysgol, ac os oes ganddo anghenion arbennig, dylai’r ysgol fod yn gwneud popeth o fewn ei gallu i helpu.\nUn o’r pethau y gall yr ysgol wneud yw cynnig yw hyn a elwir yn “ddarpariaeth amgen”. Felly, yn hytrach na gorfod mynd yn ôl i’r ysgol a pharhau â’r hyn nad oedd yn amlwg yn briodol, gall yr ysgol greu pecyn dysgu gwahanol; er enghraifft, mae rhai ardaloedd yn awr yn cynnig e-ddysgu – ble gall plant ddysgu o gartref drwy gyfrifiadur. Neu gallai’r person ifanc wneud rhywfaint o leoliadau gwaith estynedig neu fynd i goleg am ran o’r wythnos.\nMae cryn dipyn o blant a phobl ifanc sy’n cyrraedd eu harddegau yn sylweddoli nad yw’r ysgol yn gweithio iddyn nhw, a dyna pam y mae darpariaeth amgen wedi’i chyflwyno. Holwch yr ysgol ynghylch hyn, ac os na allant helpu, ffoniwch eich Awdurdod Lleol a gofynnwch am siarad â’r sawl sy’n cydlynu darpariaeth amgen. Gallwch hefyd gysylltu â SNAP Cymru am help a chyngor.\nA oes unrhyw wasanaethau cymorth a all helpu?\nGall eich Meddyg Teulu hefyd atgyfeirio eich plentyn at y Gwasanaethau Iechyd Meddwl Plant ac Oedolion (CAMHS) i weld a fyddai eich plentyn yn elwa ar gwnsela neu gymorth ganddynt.\nA allaf fi Addysgu fy mhlentyn gartref?\nDylai’r ysgol a’r Awdurdod Lleol eich cefnogi os yw rhiant yn penderfynu addysgu eu plentyn gartref.\nGall Education Otherwise a’r Home Education Advisory Service roi gwybodaeth i rieni ar addysgu cartref.\nSeibiant, Hamdden a Gwyliau\nA allaf fi gael gofal seibiant i fy mhlentyn?\nGall teuluoedd sydd â phlant ag anableddau gael gofal seibiant neu rannu gofal drwy eu Hadran Gwasanaethau Cymdeithasol lleol, drwy Ymwelwyr Iechyd arbenigol neu drwy’r sector gwirfoddol.\nOs gofynnir iddynt, bydd Gwasanaethau Cymdeithasol yn cynnal ‘asesiad craidd’ neu asesiad ‘plentyn mewn angen’ i ganfod a yw gofynion y plentyn yn cyflawni’r meini prawf ar gyfer cael gwasanaethau gofal seibiant / rhannu gofal. Mae gofal seibiant a rhannu gofal yn brofiadau gwerthfawr i deuluoedd plant ag anableddau gan eu bod yn rhoi cyfle i’r plentyn brofi perthnasoedd newydd a gweithgareddau prif ffrwd.\nGall gofal seibiant fod am ychydig oriau neu ychydig ddyddiau, yn ddibynnol ar yr angen a’r hyn sydd ar gael. Mae gan bob Sir / Awdurdod eu trefniadau a’u meini prawf eu hunain ar gyfer gofal seibiant a rhannu gofal.\nO dan Ddeddf Plant 1989, dylai plant ag anableddau gael cynnig yr un mynediad at weithgareddau chwarae a hamdden o ansawdd da â phawb arall, Mae’n anghyfreithlon o dan Ddeddf Gwahaniaethu ar Sail Anabledd 1995 i ddarparwyr gwasanaethau wahaniaethu yn erbyn plant anabl a rhaid gwneud pob ymdrech i ddiwallu anghenion unrhyw blentyn ag anabledd.\nBeth ddylwn i ei ystyried wrth wneud cais am wasanaethau seibiant neu hamdden?\nDyma rai pethau i’w cadw mewn cof cyn gwneud cais.\nPa wasanaeth hoffech chi ei gael?\nA oes gan y plentyn anabledd neu angen addysgol arbennig?\nA ydych chi’n cael cymorth gan weithiwr proffesiynol a all eich helpu i gael mynediad at y gwasanaeth yr hoffech ei gael?\nA ydych chi wedi bod mewn cysylltiad â Gwasanaethau Cymdeithasol neu Ymwelydd Iechyd Arbenigol yn y gorffennol?\nA ydych chi’n gwybod beth yw eich hawl i gael gwasanaethau o’r fath?\nSut ydw i’n mynd ati i ofyn am wasanaethau seibiant neu hamdden?\nEfallai y bydd angen i deuluoedd gysylltu â’u Gweithiwr Cymdeithasol neu Ymwelydd Iechyd Arbenigol er mwyn cael gofal seibiant neu rannu gofal.\nOs nad oes gan y teulu Weithiwr Cymdeithasol neu Ymwelydd Iechyd Arbenigol dylent gysylltu â’r Swyddog ar Ddyletswydd yn eu Hadran Gwasanaethau Cymdeithasol lleol i ofyn am asesiad craidd er mwyn canfod pa wasanaethau mae’r plentyn yn gymwys i’w cael.\nDylai’r Tîm Anableddau Plant allu rhoi gwybodaeth am y gweithgareddau hamdden sydd ar gael yn y Sir ar gyfer plant ag unrhyw fath o anawsterau.\nMae anghenion fy mhlentyn yn newid wrth iddo fynd yn hŷn. Sut fydd hyn yn effeithio ar ei Ddatganiad neu Gynllun Addysg Unigol?\nMae athrawon yn monitro ac yn adolygu cynnydd disgyblion yn rheolaidd. Yn ychwanegol at yr adolygiadau anffurfiol hyn bydd adegau penodol pan gynhelir adolygiadau ffurfiol.\nMae 3 math o adolygiad ffurfiol, ac mae’r rhain yn sicrhau bod y ddarpariaeth i’r plentyn yn ddigonol ac yn briodol.\nYr adolygiadau hyn yw;\nAdolygiad o’r Cynllun Addysg Unigol\nAdolygiad Blynyddol o’r Datganiad\nBeth yw Adolygiad o’r Cynllun Addysg Unigol?\nDefnyddir yr adolygiadau hyn i fonitro cynnwys y Cynllun Addysg Unigol, i weld a oes cynnydd ac i bennu targedau ar gyfer y Cynllun nesaf. Dylai’r rhieni a’r plentyn gael eu cynnwys yn y broses hon.\nDylai Cynllun gael ei adolygu dair gwaith y flwyddyn gan na fydd yn ddogfen weithredol heb adolygiadau rheolaidd.\nRhaid adolygu datganiad bob blwyddyn i sicrhau ei fod yn parhau’n briodol.\nRhaid i’r ysgol gydlynu’r cyfarfod, er bod gan rieni’r hawl i ofyn am adolygiad ar unrhyw adeg os oes ganddynt bryderon gwirioneddol am lefel a math y ddarpariaeth a roddir i’w plentyn.\nBydd y Pennaeth yn gwahodd rhieni a gweithwyr iechyd proffesiynol , a gofynnir i bawb a wahoddwyd baratoi adroddiadau ysgrifenedig a fydd yn cael eu hystyried.\nDiben y cyfarfod yw trafod cynnydd, y ddarpariaeth, targedau ac anghenion y plentyn. Mae hefyd yn gyfle i unrhyw un i fynegi eu pryderon.\nBydd crynodeb ar gael i bawb oedd yn bresennol, gyda chopi’n cael ei anfon at yr Awdurdod Lleol er mwyn gwneud argymhellion ar gyfer diwygio’r datganiad. Os nad yw rhieni’n hapus ag unrhyw ddiwygiadau, gallant apelio i’r Tribiwnlys Anghenion Addysgol Arbennig (TAAA) (am ragor o wybodaeth am apelio, gweler Apelio a Thribiwnlysoedd).\nBeth yw’r adolygiad Pontio?\nMae pontio’n cyfeirio at newid cyfnod addysgol neu sefydliad addysg.\nMae Adolygiad Pontio’n cymryd lle Adolygiad Blynyddol cyn pontio.Mae ysgolion yn cael eu hannog i gynnal yr adolygiad pontio yn Nhymor yr Hydref cyn y symud er mwyn caniatáu digon o amser i gynllunio.\nOs yw’r plentyn yn symud ysgol, yna dylid gwahodd cynrychiolydd o’r ysgol newydd, fel arfer y Cydlynydd Anghenion Addysgol Arbennig, i’r cyfarfod.\nYn achos yr adolygiad pontio cyn pontio 14+ ac 16+ oed dylid cynnwys Gyrfa Cymru, gweithiwr cymdeithasol os yn briodol, a’r person ifanc ei hun.\nBeth yw’r ffordd orau o baratoi ar gyfer yr adolygiadau hyn?\nA oes gennych chi gopïau o’r Cynllun Addysg Unigol?\nA yw’n hysbys pwy fydd yn bresennol yn y cyfarfod?\nA ydych chi wedi cael adroddiadau ysgrifenedig cyn yr adolygiad?\nA wyddoch chi pa faterion sy’n debygol o gael eu codi gan yr ysgol?\nA oes gennych chi unrhyw broblemau/pryderon yr hoffech eu trafod?\nA yw barn y plentyn yn hysbys?\nCysylltwch â’r ysgol i sicrhau eu bod wedi gwahodd y bobl briodol. Os nad ydynt, gofynnwch iddynt wneud hynny. Mae’n bwysig eu bod yn bresennol, ond os na allant ddod i’r cyfarfod, gofynnwch i’r cyfarfod gael ei aildrefnu, neu o leiaf sicrhau bod eu cyngor ysgrifenedig ar gael.\nApelio yn erbyn Mynediad i Ysgol\nGwrthodwyd lle i fy mhlentyn yn yr ysgol o fy newis. Pam?\nO bryd i’w gilydd bydd teulu’n gwneud cais i ysgol nad yw yn eu dalgylch am fod yn well ganddynt yr ysgol honno, ond gall yr ysgol wrthod mynediad i’r disgybl hwnnw.\nY rhesymau mwyaf cyffredin dros wrthod yw bod yr ysgol yn llawn neu eu bod yn teimlo na allant ddiwallu anghenion y plentyn dan sylw. Os gwrthodir lle i blentyn yn yr ysgol yna mae gan y rhieni hawl i apelio yn erbyn y penderfyniad drwy ddilyn y weithdrefn apelio a amlinellir gan yr ysgol.\nSut allaf fi fynd ati i baratoi ar gyfer yr apêl?\nGall y cwestiynau canlynol eich helpu gyda’ch apêl:\nA ydych chi wedi cael hysbysiad ffurfiol o’r penderfyniad, ynghyd â rhesymau?\nA yw’r ysgol wedi’i henwi ar ddatganiad eich plentyn?\nA oes gan y rhiant blant eraill yn yr ysgol?\nA fyddai’r ysgol yn mynd yn fwy na 10% dros ei chwota o ddisgyblion pe bai’r plentyn yn cael ei dderbyn? Ni all ysgolion dderbyn disgybl pe byddent yn mynd yn fwy na 10% dros nifer y disgyblion y cytunwyd arno.\nA yw’r plentyn yn byw o fewn dalgylch yr ysgol dan sylw?\nHefyd: Cysylltwch â’r ysgol neu’r Awdurdod Lleol i ofyn am wybodaeth ar sut mae’r broses apelio’n gweithio. Byddai’n syniad da hefyd i drefnu cyfarfod â’r ysgol i sicrhau bod yr holl ffactorau perthnasol wedi’u hystyried pan wnaethpwyd y penderfyniad..\nDarpariaeth yr Ysgol\nMae fy mhlentyn yn cael anhawster ymdopi â’i waith ysgol. A oes unrhyw help ar gael?\nGall rhieni fod yn ansicr ynglŷn â pha help ychwanegol mae eu plentyn yn ei gael yn yr ysgol neu efallai y byddant yn teimlo nad yw’n cael digon o help.\nGall yr ysgol ddarparu cymorth ar wahanol gamau a lefelau. Er mwyn gofalu am yr ystod o alluoedd mewn dosbarth gall athro roi gwaith symlach (neu anoddach) i rai plant – gelwir hyn yn wahaniaethiad.\nGall plant sydd â lefelau angen uwch gael eu rhoi ar yr Ymateb Graddedig fel yr amlinellwyd yn y Cod Ymarfer ar gyfer Cymru 2002.\nMae gan fy mhlentyn Gynllun Addysg Unigol. Beth yw’r cam nesaf?\nOs oes gan blentyn Gynllun Addysgu Unigol a’i fod yn cael cymorth gan staff yn yr ysgol h.y. athro dosbarth, Cydlynydd Anghenion Addysgol Arbennig (SENCo), Cynorthwyydd Cymorth Dysgu (LSA), dywedir eu bod ar Flynyddoedd Cynnar / Gweithredu gan yr Ysgol.\nOs gwelir, ar ôl monitro, nad yw’r plentyn yn dangos dim neu fawr ddim cynnydd yna gall gael ei symud i Flynyddoedd Cynnar / Gweithredu gan yr Ysgol a Mwy.\nMae fy mhlentyn yn cael ei symud i Flynyddoedd Cynnar / Gweithredu gan yr Ysgol a Mwy. Beth mae hyn yn ei olygu?\nBydd hyn yn digwydd pan fydd plentyn sydd â Chynllun Addysg Unigol, yn cael ei gynorthwyo gan yr ysgol a hefyd yn cael cymorth gweithwyr proffesiynol o’r tu allan i’r ysgol, megis Seicolegydd Addysg, Therapydd Iaith a Lleferydd, athro arbenigol, yn ddibynnol ar anghenion y plentyn.\nMae cynnydd yn cael ei fonitro ac os nad oes cynnydd digonol yn cael ei wneud, gellir gofyn am Asesiad Statudol.\nBeth yw Asesiad Statudol?\nMae hwn yn asesiad llawn a chynhwysfawr o anghenion y plentyn sy’n cael ei gydlynu gan yr Awdurdod Lleol (ALl).\nBydd y cais amdano’n cael ei wneud gan yr ysgol fel arfer, ond mae gan rieni hawl i wneud cais yn uniongyrchol i’r ALl os ydynt yn dymuno..\nBeth allaf fi ei wneud i sicrhau bod fy mhlentyn yn cael y cymorth ychwanegol sydd ei angen arno?\nDylai’r canlynol eich helpu i ddeall pa gymorth ychwanegol sydd ar gael.\nA oes gan y plentyn Gynllun Addysg Unigol ac os oes, a yw wedi’i rannu â’r rhiant?\nA yw’r pryderon wedi’u trafod â’r ysgol?\nA yw’r ysgol wedi mynegi unrhyw bryderon / problemau â’r rhiant?\nA ydych chi’n gwybod pa gymorth ychwanegol, os o gwbl, mae’r plentyn yn ei gael?\nA oes rhywun wedi holi’r plentyn beth yw ei farn am yr ysgol?\nA oes gweithwyr proffesiynol o’r tu allan i’r ysgol wedi cyfrannu o gwbl at addysg y plentyn?\nA yw’r rhiant a’r ysgol yn cytuno ynglŷn â beth yn union yw anawsterau’r plentyn?\nPan fydd yn amlwg pa gam mae’r plentyn wedi’i gyrraedd o fewn yr ymateb graddedig, bydd wedyn yn haws i weld beth ddylai’r cam nesaf fod. Gall rhieni wedyn ofyn cwestiynau ar sail gwybodaeth a all helpu i symud y broses yn ei blaen. Mae’n bwysig dros ben bod teuluoedd yn gweithio mewn partneriaeth â’r ysgol.\nBeth allaf fi ei wneud os wyf yn anghytuno â’r broses asesu statudo?\nGall rhiant apelio:\nOs yw’r Awdurdod Lleol (ALl) yn gwrthod asesu neu ailasesu anghenion plentyn yn ffurfiol (ni fydd yr ALl yn ystyried cais pellach nes bydd cyfnod o 6 mis wedi mynd heibio ers y cais diwethaf)\nOs yw’r ALl yn gwrthod cyhoeddi neu’n methu â chynnal datganiad anghenion addysgol.\nYn erbyn cynnwys Rhan 2 a/neu Ran 3 y datganiad terfynol neu ddiwygiedig.\nYn erbyn yr ysgol a enwyd yn Rhan 4 y datganiad terfynol.\nOs nad yw’r ysgol wedi’i henwi yn Rhan 4 y datganiad terfynol.\nPan fydd rhiant yn anghytuno â phenderfyniad a wnaethpwyd gan yr ALl sy’n ymwneud ag unrhyw rai o’r uchod ac yn dymuno’i herio, mae ganddynt hawl i apelio i Dribiwnlys Anghenion Addysgol Arbennig Cymru (TAAAC). Mae TAAAC yn gorff annibynnol a sefydlwyd i glywed anghydfodau rhwng rhieni a’r ALl. Gall SNAP Cymru helpu i’ch arwain drwy’r broses hon.\nBeth allaf fi ei wneud os wyf yn teimlo bod yr ysgol wedi gwahaniaethu yn erbyn fy mhlentyn oherwydd ei anabledd?\nOs bydd rhiant yn teimlo bod eu plentyn wedi dioddef gwahaniaethu neu wedi cael ei drin yn annheg oherwydd ei anabledd mae ganddynt hawl i apelio i’r Tribiwnlys Anghenion Addysgol Arbennig ac Anabledd (SENDisT). Cysylltwch â SNAP Cymru os hoffech gael help â’r broses hon.\nGall rhiant wneud hawliad i’r tribiwnlys yn erbyn gwahaniaethu ar sail anabledd yn ysgolion Cymru, gan gynnwys ysgolion meithrin a dosbarthiadau meithrin mewn ysgolion.\nMae’r Ddeddf Cydraddoldeb yn diffinio anabledd fel ‘nam corfforol neu feddyliol sydd wedi cael effaith negyddol sylweddol a thymor hir ar allu unigolyn i wneud gweithgareddau beunyddiol normal’.\nSut allaf fi wybod os oes gwahaniaethu’n digwydd?\nMae dwy ffordd o adnabod gwahaniaethu:\nTriniaeth llai ffafriol – Gall ysgol fod yn gwahaniaethu os yw’n trin plentyn yn “llai ffafriol” am reswm sy’n gysylltiedig â’i anabledd, ac na all gyfiawnhau’r driniaeth honno.\nMethiant i gymryd camau rhesymol – Gellir cyhuddo’r ysgol o wahaniaethu os nad yw’n cymryd ‘camau rhesymol’ i sicrhau nad yw eich plentyn o dan anfantais sylweddol o’i gymharu â’r disgyblion eraill yn yr ysgol.\nFaint o amser sydd gennyf i apelio?\nMae cyfyngiad amser o 6 mis ar gyfer gwneud hawliad sy’n dechrau o’r amser pan ddigwyddodd y gwahaniaethu ar sail anabledd honedig.\nSut fyddaf fi’n gwybod bod fy mhryderon yn cael eu cymryd o ddifrif?\nGofynnwch y cwestiynau canlynol i chi eich hun:\nA ydych chi wedi cael cadarnhad ysgrifenedig gan yr Awdurdod Lleol (ALl)? Ni ellir apelio nes byddwch wedi cael hysbysiad ffurfiol o’r penderfyniad neu wedi cael y datganiad terfynol.\nA ydych chi wedi cael llyfryn i rieni o’r enw ‘Sut i apelio’ ar gyfer apeliadau AAA neu ‘Sut i wneud hawliad’ ar gyfer Apeliadau Gwahaniaethu ar Sail Anabledd?\nA ydych wedi cysylltu â’r ALl i drafod pryderon?\nA yw’r Gwasanaeth Datrys Anghydfod lleol wedi ei ddwyn i’ch sylw neu a ydych wedi’i ddefnyddio?\nNi fydd cymryd rhan yn y broses Datrys Anghydfod yn effeithio ar hawl rhieni i apelio i TAAAC.\nBeth os na fyddaf yn fodlon â phenderfyniad yr Awdurdod Lleol?\nOs, ar ôl trafod y mater â’r Awdurdod Lleol, bydd rhiant yn dymuno apelio i TAAAC neu SENDisT, mae ganddynt 2 fis o’r dyddiad pan gawsant y llythyr yn eu hysbysu o’r penderfyniad neu’r datganiad terfynol neu ddiwygiedig i gyflwyno apêl.\nFel arfer, bydd y broses apeliadau AAA gyfan, o’r cofrestru i’r gwrandawiad a chyhoeddi penderfyniad, yn cymryd rhwng 3 a 4 mis.\nCysylltwch â SNAP Cymru os hoffech gael help i’ch arwain drwy’r broses hon.\nÂ phwy allaf fi gysylltu ynghylch apelio?\nEfallai y bydd y mudiadau canlynol yn help i chi yn y maes hwn:\nGwasanaeth IPS SNAP Cymru\nBydd Cymdeithas y Gyfraith neu Ganolfannau Cyngor ar Bopeth lleol yn gwybod am gyfreithwyr a all eich helpu i apelio os bydd angen; hefyd, y cyfreithwyr hynny sy’n cynnig cyllid cyhoeddus..\nMae TAAAC a SENDisT ar gael yn: www.sentw.gov.uk neu ffoniwch 01597 829 800\nDarpariaeth Gwasanaethau Cymdeithasol\nA oes angen cymorth fy Adran Gwasanaethau Cymdeithasol lleol arnaf?\nMae angen cymorth Gweithiwr Cymdeithasol ar lawer o blant ag anableddau.\nMae gan bob Awdurdod Lleol Adran Gwasanaethau Cymdeithasol sy’n gyfrifol am gydlynu cymorth a gwasanaethau i blant a’u gofalwyr.\nMae dyletswyddau Gwasanaethau Cymdeithasol yn cynnwys darparu gwasanaeth gweithiwr cymdeithasol, cadw cofrestr o blant anabl, darparu gwybodaeth am y gwasanaethau a gynigir ganddynt ac asesiadau o angen ar gyfer plant a’u teuluoedd.\nBydd gan Adran Gwasanaethau Cymdeithasol pob Awdurdod Lleol:\nTîm Anabledd Plant\nTîm Amddiffyn Plant\nTîm Plant mewn Angen\nTîm Plant sy’n derbyn gofal\nMae dyletswydd ar Wasanaethau Cymdeithasol o dan adran 17 (10) Deddf Plant 1989 i ddiogelu ac i hybu buddiannau plant mewn angen. Plant mewn angen yw rhai o dan 18 oed ac sydd ‘yn annhebygol o gyrraedd neu gynnal, neu gael y cyfle i gyrraedd neu gynnal safon resymol o iechyd neu ddatblygiad heb i Awdurdod Lleol ddarparu gwasanaethau iddo’.Mae’r Ddeddf yn cydnabod bod plant anabl yn blant mewn angen.\nMae gan bob plentyn felly hawl i gael asesiad i benderfynu a yw’n blentyn mewn angen a bydd hyn yn nodi’r gwasanaethau a dybir sy’n briodol ac yn angenrheidiol. Mae hyn yn bwysig oherwydd gall arwain at gyfleoedd rhannu gofal / gofal seibiant a chymorth ymarferol yn y cartref.\nPam ydych chi’n teimlo bod angen cymorth Gwasanaethau Cymdeithasol arnoch?\nA ydych chi’n ymwybodol o’r mathau o gymorth y gall Gwasanaethau Cymdeithasol eu darparu yn eich ardal?\nHA yw eich plentyn wedi cael unrhyw asesiadau gan Wasanaethau Cymdeithasol?\nSut ydw i’n gwneud cais am gymorth gan fy Adran Gwasanaethau Cymdeithasol lleol?\nI holi a ydych chi’n gymwys a / neu pa wasanaethau sydd ar gael yn eich ardal cysylltwch â’ch Adran Gwasanaethau Cymdeithasol lleol.\nNeu, gall teulu gael help gan eu Meddyg Teulu, Ymwelydd Iechyd, Nyrs Gymunedol, Paediatregydd neu drwy fudiadau gwirfoddol sy’n darparu gwasanaethau yn eich ardal.\nYn yr un modd ag y mae gan blentyn hawl i gael asesiad craidd / plentyn mewn angen, mae gan riant / gofalwr hawl hefyd i gael eu hasesiad eu hunain i sicrhau bod eu hanghenion hwythau’n cael eu diwallu. Gall Gwasanaethau Cymdeithasol hefyd ddarparu help a chyngor yn ymwneud â budd-daliadau a thaliadau y gallwch eu hawlio ar gyfer eich plentyn.\nMae Asesiad Statudol yn asesiad cynhwysfawr, ffurfiol, amlasiantaethol o anghenion plentyn ac sy’n cael ei gydlynu gan yr Awdurdod Lleol (ALl).\nFel arfer bydd yr ysgol neu weithiwr proffesiynol arall yn gwneud cais am yr asesiad, ond mae gan rieni hawl i wneud cais ysgrifenedig uniongyrchol i’r ALL os ydynt yn dymuno.\nOs yw plentyn yn ‘derbyn gofal’ gan yr awdurdod lleol, rhaid i’r cais gael ei wneud gan bwy bynnag sydd â chyfrifoldeb rhiant.\nFaint o amser ddylai gymryd?\nMae’r broses, o’r dechrau i’r diwedd, yn cymryd tua 26 wythnos.\nSut mae Asesiad Statudol yn cael ei gynnal?\nYn ystod y cam cyntaf, bydd yr Awdurdod Lleol (ALl) yn casglu gwybodaeth ragarweiniol gan y rhiant a gweithwyr proffesiynol cyn penderfynu a yw am fwrw ymlaen ag asesiad llawn neu beidio.\nOs bydd yr ALl yn gwrthod cynnal asesiad, bydd y rhieni a’r ysgol yn cael eu hysbysu’n ysgrifenedig a gall y rhieni apelio i TAAAC os ydynt yn anghytuno â’r penderfyniad (am ragor o wybodaeth am apelio a TAAAC, gweler Adran 1 ar Apeliadau a Thribiwnlysoedd.)\nOs penderfynir cynnal asesiad, bydd yr ALl yn gofyn am wybodaeth fwy manwl gan bawb sy’n gysylltiedig â’r achos. Bydd yr wybodaeth fanwl yn cael ei hystyried gan banel o weithwyr proffesiynol, a all benderfynu cyhoeddi Nodyn yn Lle datganiad arfaethedig / drafft o Anghenion Addysgol Arbennig.\nMae Nodyn o’r fath yn amlinellu anghenion y plentyn mewn ffordd debyg iawn i ddatganiad ond nid yw’n ddogfen gyfreithiol. Gall rhieini apelio ar yr adeg hon yn erbyn y penderfyniad i beidio cyhoeddi datganiad. Mae datganiad yn ddogfen gyfreithiol ac mae cyfrifoldeb ar yr ALl i gyflawni’r ddarpariaeth a amlinellir.\nPan fydd rhieni’n hapus â chynnwys y datganiad arfaethedig, bydd datganiad terfynol yn cael ei gynhyrchu. Os yw rhieni’n anhapus â’r datganiad terfynol, gallant apelio i TAAAC.\nCyn mynd ag achos i dribiwnlys, cysylltwch â SNAP Cymru am arweiniad ar sut i fwrw ymlaen.\nSut ddylwn i baratoi ar gyfer Asesiad Statudol?\nBydd meddwl am y cwestiynau hyn yn eich helpu cyn i asesiad gael ei gynnal.\nPam mae’r rhieni/ysgol yn teimlo bod angen cynnal Asesiad Statudol?\nA ofynnwyd i’r ysgol egluro’r broses i chi?\nA ofynnwyd i’r rhieni am eu barn?\nA yw’r rhiant / ysgol wedi gofyn i’r plentyn am ei farn?\nA yw pob apwyntiad, yn enwedig rhai meddygol, wedi’u cadw?\nA ofynnwyd i’r ALl am unrhyw anghydfod a all fodoli?\nSut allaf fi wneud yn siŵr y bydd yr asesiad mor llwyddiannus â phosibl?\nSiaradwch â’r ysgol am y sefyllfa gan y bydd gweithio mewn partneriaeth yn golygu bod y cais yn fwy tebygol o fod yn llwyddiannus.\nMae gan bob Awdurdod Lleol (ALl) Adran Anghenion Addysgol Arbennig (AAA), er bod y teitl yn gallu amrywio o Sir i Sir. Mae gan rai ALlau swyddogion cyswllt rhieni a all helpu ond hyd yn oed os nad oes ganddynt un, bydd rhywun ar gael i drafod eich pryderon.\nMae gan SNAP Cymru wybodaeth am Amserlen yr Asesiad, Datganiadau a Nodyn yn Lle Datganiad yn ein hadran Help a Chymorth.\nMae pontio’n golygu symud o un cyfnod i un arall. Mewn addysg, mae’n golygu symud o un cyfnod allweddol i un arall neu symud sefydliad addysg.\nGall cyfnodau pontio fod yn arbennig o anodd i ddisgyblion ag Anghenion Addysgol Arbennig (AAA), felly bydd angen trin y sefyllfa’n sensitif.\nBydd rhannu gwybodaeth briodol pan fydd disgybl yn newid ysgol yn rhan angenrheidiol o unrhyw bontio, ac yn achos rhai â datganiad anghenion addysgol arbennig mae’n arfer i SENCO yr ysgol newydd fod yn bresennol yn adolygiad blynyddol y disgybl er mwyn cyfarwyddo’u hunain ag anghenion y disgybl.\nO Flwyddyn 9 ymlaen mae llunio ac adolygu’r cynllun pontio’n flynyddol yn orfodol i’r disgyblion hynny â datganiad anghenion addysgol. Mae’r Awdurdod Lleol yn gyfrifol am lunio cynllun pontio ar gyfer pob plentyn a pherson ifanc â datganiad anghenion addysgol. Mae hyn yn cynnwys rhai nad ydynt yn cael eu haddysgu mewn ysgol h.y. rhai ag anawsterau iechyd neu anabledd, rhai sy’n mynd i Uned Cyfeirio Disgyblion a rhai sy’n cael eu haddysgu gartref.\nMae Gyrfa Cymru yn gyfrifol am ganfod ac ail ymgysylltu â’r rhai hynny nad ydynt yn cael addysg ffurfiol.\nBeth fydd cynnwys y cynllun pontio?\nByddai amlinelliad cyffredinol o’r cynllun pontio yn cynnwys y canlynol:\nDewisiadau addysg Ôl-16 oed, gan gynnwys Addysg Bellach ac Uwch a cholegau arbenigol.\nCyfleoedd hyfforddi a gwaith.\nTrosglwyddo o wasanaethau plant i wasanaethau oedolion mewn iechyd a gwasanaethau cymdeithasol..\nCael help i ddatblygu sgiliau byw’n annibynnol.\nGwybodaeth am weithgareddau hamdden, arian ac iechyd.\nCynllunio ar gyfer byw’n annibynnol, llety, tai ac ati.\nPwy ddylai fod yn bresennol yng nghyfarfod y cynllun pontio?\nMae presenoldeb y canlynol yn hanfodol yng nghyfarfod y cynllun Pontio:\nY Rhiant / Gofalwr a’r Plentyn\nY Pennaeth neu ei gynrychiolydd, fel arfer Cydlynydd Anghenion Addysgol Arbennig (SENCO) yr ysgol\nGwasanaethau Cymdeithasol h.y. Tîm Gofal Anabledd y Plentyn / Tîm Cymorth Cymunedol, Tîm Plant sy’n Derbyn Gofal\nGallai’r canlynol hefyd fod yn bresennol, os yn briodol:\nGwasanaethau Partneriaethau Rhieni\nCynrychiolydd y Sector Gwirfoddol.\nSut dylwn i baratoi ar gyfer y cyfarfod pontio?\nYstyriwch y canlynol cyn mynd i’r cyfarfod pontio fel na fyddwch yn cael eich taro gan unrhyw beth annisgwyl.\nBeth hoffech chi ei weld yn digwydd?\nA ydych chi’n teimlo eich bod yn cael eich cynnwys yn y broses bontio?\nA yw’r SENCO wedi trosglwyddo’r holl wybodaeth berthnasol i’r bobl briodol?\nA ydych weld ymweld ag unrhyw ddarpar leoliadau posibl?\nA ydych chi wedi cael cyfle i drafod eich anghenion â’r lleoliad nesaf?\nA ydych chi’n teimlo’n hapus â’r ffordd mae’r broses gynllunio’n mynd yn ei blaen ac a yw eich llais yn cael ei glywed?\nAr ôl canfod beth yw barn y plentyn, byddem yn argymell y canlynol:\nSiarad â’r ysgol i ganfod beth yw’r opsiynau a’u hargymhellion\nCysylltu â’r Awdurdod Lleol i gael gwybod pa ysgolion fyddai’n addas ar gyfer y plentyn a threfnu i ymweld â hwy\nSiarad â chynghorydd gyrfaoedd i weld pa opsiynau sydd ar gael i’r plentyn a beth fydd angen i’r plentyn ei wneud i fanteisio arnynt.\nSut ydw i’n sicrhau trafnidiaeth ar gyfer fy mhlentyn i’r ysgol o’n dewis?\nMae’r Awdurdod Lleol (ALl) yn gyfrifol am ddarparu lleoliad addysg llawn amser mewn un o ysgolion yr Awdurdod i blant sy’n byw yn ardal yr Awdurdod hwnnw.\nMae gan bob ysgol brif ffrwd ddalgylch ac, fel rheol, bydd plentyn yn cael ei addysg yn ei ysgol ddalgylch.\nOs yw teulu’n dewis anfon eu plentyn i ysgol wahanol i’r un a gynigir iddynt, maent hwy eu hunain wedyn yn gyfrifol am drefnu ac am dalu costau trafnidiaeth.\nOs gellir dangos, fodd bynnag, nad yr ysgol ddalgylch yw’r lleoliad mwyaf addas i’r plentyn, yna bydd yr ALl yn darparu trafnidiaeth i’r lleoliad agosaf sy’n addas o fewn yr Awdurdod..\nGall y rhesymau pam nad yw ysgol yn addas gynnwys diffyg cyfleusterau neu arbenigedd i ddiwallu anghenion addysgol y plentyn neu fod yr ysgol yn un cyfrwng Saesneg a bod y teulu am gael addysg cyfrwng Cymraeg.\nMae copïau o bolisi trafnidiaeth pob ardal ar gael gan yr ALl.\nSut dylwn i baratoi fy nghais am drafnidiaeth?\nDylid cysylltu â’r ALl i ofyn am gopi o’u polisi trafnidiaeth i gael gwybod beth yn union y gellir ei ddisgwyl ganddynt.\nPan fyddant yn deall y polisi a’r weithdrefn, bydd rhieni wedyn mewn sefyllfa llawer gwell i lunio dadl neu godi unrhyw bwyntiau maent yn credu sy’n berthnasol.\nDrwy siarad â’r ysgol a rhieni eraill, byddwch yn sylweddoli nad ydych ar eich pen eich hun wrth wneud cais a gall helpu os byddwch yn gweld nad ydych yn herio penderfyniad ar eich pen eich hun.


Diwygiad 10:45, 4 Gorffennaf 2019 (golygu)\nDiwygiad 13:45, 7 Gorffennaf 2019 (golygu) (dadwneud)\nMae'r tŷ mwyaf yn y Dolydd, sef Plas Dolydd, wedi arfer bod yn dafarn ac yno y cyfarfu egin gynulleidfa achos [[Capel Bryn'rodyn (MC)]], cyn i'r capel gael ei godi tua chwarter milltir i'r de. Roedd [[Evan Jones, Plas Dolydd]] yn adeiladydd a chontractwr pwysig yng nghanol y 19g.\nYmddengys hefyd fod tanerdy neu farcdy wedi bod yn y Dolydd am gyfnod sylweddol. Mae'n bosibl fod [[Edward Jones]] o'r Dolydd (?1749-?1786) y cyfansoddwr anthemau, yn farcwr wrth ei waith;<ref>Archifdy Caernarfon, Cofrestr Llandwrog, 1786</ref> ac mae cofnod o 1824 fod un Edward Evans, barcwr, wedi sefyll yn warantwr ar gyfer crefftwyr oedd yn codi pont yn yr ardal.<ref>Archifdy Caernarfon, XPlansB/</ref>\nGerllaw Giât Dolydd, tollborth ar y [[Ffyrdd Tyrpeg|ffordd dyrpeg]] (y chwalwyd ei holion olaf wrth godi tŷ newydd a elwir Y Bwthyn) oedd [[Efail Dolydd]], gefail gynhyrchiol iawn hyd yr ugeinfed ganrif. Mae'n bosibl mai yn yr efail hon yn cynhelid ysgol am gyfnod byr tua 1810 gan [[Dafydd Ddu Eryri]].<ref>''Y Bywgraffiadur Cymreig'' (Llundain, 1953), t.883</ref> Dyna, mae'n debyg, cafodd [[Robert Hughes, Uwchlaw'rffynnon]] ei addysg am gyfnod.<ref>Geraint Jones,''Gŵr Hynod Uwchlaw'rffynnon'', (Llanrwst, 2008), tt.8, 17</ref> Olynydd yr efail honno yw'r modurdy presennol ger y bont, sydd bellach hefyd yn rhedeg swyddfa bost ar gyfer y Groeslon a'r cylch.\nDiwygiad 13:45, 7 Gorffennaf 2019\nTreflan fechan ar lan Afonydd Carrog a Gwyled sy'n cwrdd dan Bont Dolydd, ac sydd ar yr hen ffordd dyrpeg (A487) rhwng y Bontnewydd a'r Groeslon yw'r Dolydd. Saif ar y ffin rhwng plwyfi Llanwnda a Llandwrog. Cafwyd yr enw o fferm Dolydd Byrion oedd i'r dwyrain o'r ffordd, ac arddelid yr enw hwnnw'n llawn am beth amser fel enw'r dreflan. Dichon, fodd bynnag, mai Dolydd Irion oedd yr enw gwreiddiol; ceir yr enw ar fap John Evans o Ogledd Cymru (1804). Fe saif y Dolydd ar lawr dyffryn bas yr Afon Carrog, ac mae'r tir yn tueddu i aros yn iraidd pan fydd llymder y gaeaf wedi llosgi tyfiant y caeau oddi amgylch.\nYmddengys hefyd fod tanerdy neu farcdy wedi bod yn y Dolydd am gyfnod sylweddol. Mae'n bosibl fod Edward Jones o'r Dolydd (?1749-?1786) y cyfansoddwr anthemau, yn farcwr wrth ei waith; ac mae cofnod o 1824 fod un Edward Evans, barcwr, wedi sefyll yn warantwr ar gyfer crefftwyr oedd yn codi pont yn yr ardal.\nGerllaw Giât Dolydd, tollborth ar y ffordd dyrpeg (y chwalwyd ei holion olaf wrth godi tŷ newydd a elwir Y Bwthyn) oedd Efail Dolydd, gefail gynhyrchiol iawn hyd yr ugeinfed ganrif. Mae'n bosibl mai yn yr efail hon yn cynhelid ysgol am gyfnod byr tua 1810 gan Dafydd Ddu Eryri. Dyna, mae'n debyg, cafodd Robert Hughes, Uwchlaw'rffynnon ei addysg am gyfnod. Olynydd yr efail honno yw'r modurdy presennol ger y bont, sydd bellach hefyd yn rhedeg swyddfa bost ar gyfer y Groeslon a'r cylch.\n↑ Archifdy Caernarfon, XPlansB/\nWedi dod o "https://cof.uwchgwyrfai.cymru/index.php?title=Dolydd&oldid=6524"


Myfyriwr Graddedig o Aberystwyth yn Agor Sŵ Newydd - Prifysgol Aberystwyth\nMyfyriwr Graddedig o Aberystwyth yn Agor Sŵ Newydd\nair blynedd ar ôl graddio o Brifysgol Aberystwyth, mae Zac Hollinshead wedi gwireddu bywyd oes trwy agor ei sŵ ei hun.\nFe gwblhaodd Zac gwrs gradd mewn Sŵoleg yn Athrofa’r Gwyddorau Biolegol, Amgylcheddol a Gwledig (IBERS) yn 2013 ac mae bellach wedi sefydlu’r WILD Zoological Park yn Swydd Amwythig.\nDywedodd Zac: “Mae’r fenter newydd hon yn gwireddu fy mreuddwyd oes i fod yn berchen ar fy sŵ fy hun. Roedd gen i gasgliad o anifeiliaid pan ddes i i astudio yn Aberystwyth, ac roeddwn yn ddigon ffodus i allu eu cadw yn yr Animalarium yn Borth, gan ddod yn Brif Ofalwr yno yn ddiweddarach. Wrth astudio am fy ngradd Sŵoleg, sefydlais gwmni allestyn o’r enw Zac’s Wild Encounters; ac mae popeth arall wedi deillio o hynny.”\nCafodd Zac ei fagu ar fferm y tu allan i Wolverhampton ac mae wedi ymddiddori mewn anifeiliaid erioed. Roedd ffrindiau i’w deulu yn rhedeg y ‘West Midlands Safari Park’ ac fe dreuliodd gryn dipyn o amser yno pan oedd yn blentyn.\nTrip ysgol i brofi bywyd prifysgol oedd ei ymweliad cyntaf ag Aberystwyth.\n“Bod yn fyfyriwr yn Aberystwyth oedd amser gorau fy mywyd” meddai Zac. Byddwn yn cytuno â’r datganiad bod Aber yn lle eithriadol i ddysgu a byw ynddo, ac roedd cael byw mewn amgylchedd morol, ond mewn lleoliad gwledig, yn ardderchog o safbwynt y pwnc a ddewisais. Roedd fy nghwrs yn hynod ddiddorol ac roedd fy narlithwyr yn gefnogol iawn, ac erbyn i mi raddio roeddwn yn eu hystyried yn ffrindiau.”\nMae Zac a’i dîm wedi cyfrannu’n rheolaidd at ddigwyddiadau Wythnos Wyddoniaeth flynyddol y Brifysgol gyda’i gaban bywyd gwyllt (Wild Encounters Shack), sy’n cynnwys ymlusgiaid, anifeiliaid ac adar; gan addysgu ac annog myfyrwyr sŵoleg y dyfodol.\nDywedodd Dr Ian Scott sy’n uwch-ddarlithydd yn IBERS: “Roedd Zac yn fyfyriwr ymroddedig a dawnus ac rydym yn dymuno pob llwyddiant iddo gyda’i fenter newydd. Mae Sŵoleg wedi bod yn ddewis hynod boblogaidd i fyfyrwyr sy’n dod i Aberystwyth ers blynyddoedd lawer. Mae canlyniadau’r Arolwg Cenedlaethol o Fyfyrwyr 2016 yn dangos bod ein cynllun gradd Sŵoleg wedi cael sgôr o 92% am foddhad myfyrwyr.”\nDywedodd Dr Rupert Marshall, Darllenydd mewn Ymddygiad Anifeiliaid yn IBERS sy’n rhedeg modiwl yr adran ar Wyddor Sŵau, sydd wedi ennill gwobrau, "Mae rhedeg sŵ yn rhywbeth y mae pob un ohonom yn dawel bach yn dychmygu ei wneud, ac rwy’n dymuno pob llwyddiant i Zac!"\nYchwanegodd Zac “Mae’r sŵ yn anelu at ddarparu profiad unwaith mewn bywyd, cofiadwy ac ymarferol i addysgu ymwelwyr ynglŷn ag anifeiliaid, a’n gweledigaeth yw dysgu ac addysgu pobl a diogelu bywyd gwyllt. Mae’r WILD Zoological Park yn deillio o ‘mreuddwyd i addysgu’r cyhoedd ynglŷn â gwahanol anifeiliaid, cywiro camdybiaethau cyffredin a chwalu’r stigmâu sy’n aml yn gysylltiedig ag anifeiliaid nad ydynt yn ddel ac yn fflwffog.’\nMae’r anifeiliaid a’r staff yn WILD Zoological Park yma i ddiogelu bywyd gwyllt ac i addysgu’r cyhoedd ynglŷn â bywyd gwyllt o bob math. Ein gobaith yw y byddwn, trwy addysgu a meithrin dealltwriaeth ddyfnach, yn ennyn cefnogaeth gryfach i’n helpu i ddiogelu bywyd gwyllt y Byd.”\nDr Ian Scott IBERS Prifysgol Aberystwyth\nDawn Havard Cyfathrebu IBERS


Uwch Ymarferydd - Gofal a Chymorth -\nGweld swydd wag -- Uwch Ymarferydd - Gofal a Chymorth\nRydyn ni'n gwahodd ceisiadau am swydd Uwch Ymarferydd Gwaith Cymdeithasol gyda Charfan Gofal a Chymorth Dwyrain 2 yn Swyddfa Cwm Cynon, Trecynon Aberdâr.\nDyma garfan brysur sy'n gweithio gydag unigolion a'u cynhalwyr o dan Ddeddf Gwasanaethau Cymdeithasol a Lles (2014) i gefnogi defnyddwyr gwasanaeth a'u teuluoedd / cynhalwyr ag anghenion gofal a chymorth cymhleth i gyflawni canlyniadau personol cadarnhaol. Mae disgwyl, felly, i Uwch Ymarferydd y garfan yma chwarae rhan weithredol. Bydd hefyd yn aelod da o garfan, yn gallu adnabod y cyfoeth o brofiad sydd ar gael iddo yn y Garfan Gofal a Chymorth, a manteisio ar hynny. Rydyn ni'n chwilio am Uwch Ymarferydd sydd â'r profiad a'r brwdfrydedd i chwarae rhan weithredol wrth ddarparu gwasanaeth o ansawdd uchel i ddefnyddwyr ein gwasanaeth. Mae gwerthoedd cadarn, sgiliau cyfathrebu ardderchog ac agwedd sy'n rhoi'r cleient yn gyntaf yn gwbl hanfodol. Mae gwybodaeth am y Ddeddf Gwasanaethau Cymdeithasol a Llesiant, Deddf Galluedd Meddyliol, y broses Budd Gorau, gwaith y Llys Gwarchod ac Asesiadau Gofal Iechyd Parhaus yn hanfodol i'r rôl yma.\nByddwch chi'n cefnogi Rheolwr y Garfan drwy ymgymryd â rôl hyfforddi a mentora i annog arfer da ac i ddatblygu'r garfan. Byddwch chi hefyd yn goruchwylio rhai aelodau staff. Bydd disgwyl i chi allu cynnig cyngor ac arweiniad arbenigol i'r garfan. Byddwch chi'n delio â nifer fechan o achosion cymhleth, a bydd disgwyl i chi gyd-weithio â'r unigolion a'u teuluoedd/cynhalwyr i sicrhau'r canlyniadau gorau; gan hefyd gydbwyso risg ynghylch annibyniaeth a dewis yr unigolyn. Yn y swydd yma, byddwch chi hefyd yn cynorthwyo Rheolwr y Garfan gyda gwaith gweinyddol sydd ynghlwm â rhedeg y garfan.\nO'ch penodi i'r swydd, byddwch chi'n effro i'r ddeddfwriaeth sy'n llywio Gwasanaethau Gofal a Chymorth, a bydd gofyn i chi ddangos ymrwymiad i ddatblygiad proffesiynol parhaus.\nBydd gyda chi gymhwyster Gwaith Cymdeithasol proffesiynol perthnasol, h.y. gradd mewn Gwaith Cymdeithasol neu'i rhagflaenydd cydnabyddedig cyfwerth. Rhaid eich bod wedi cofrestru'n Weithiwr Cymdeithasol â Gofal Cymdeithasol Cymru a gydag o leiaf 3 blynedd o brofiad ôl-gymhwysol mewn rôl rheoli gofal.\nAm sgwrs bellach am y swydd, ffoniwch Helen Hopkins (Rheolwr y Garfan) neu Beth May (Rheolwr Gwasanaeth) ar (01685) 887826.\nOherwydd y nifer sylweddol o Ffurflenni Cais sy'n cael eu cyflwyno ar hyn o bryd, does dim modd cydnabod ceisiadau unigol. Felly, os dydych chi ddim wedi clywed oddi wrthon ni cyn pen pedair wythnos ar ôl y dyddiad cau, cymerwch fod eich cais wedi bod yn aflwyddiannus y tro hwn. Diolch am eich diddordeb ac am gyflwyno cais am swydd gyda'r Cyngor.


By seneddymchwil September 15, 2020 September 15, 2020\nDiweddarwyd yr erthygl hon ar 15 Medi 2020\nBob wythnos mae’r Swyddfa Ystadegau Gwladol yn cyhoeddi Ffigurau wythnosol y marwolaethau a gofrestrwyd yng Nghymru a Lloegr. Mae’r data hyn yn rhoi ffigur dros dro ar gyfer nifer y marwolaethau a gofrestrwyd yng Nghymru a Lloegr, gan gynnwys marwolaethau yn ymwneud â’r coronafeirws (COVID-19). Er mwyn caniatáu amser ar gyfer cofrestru a phrosesu, mae’r ffigurau hyn yn cael eu cyhoeddi 11 diwrnod ar ôl i’r wythnos ddod i ben. Felly mae’r ffigurau a gyhoeddwyd ar 15 Medi 2020 yn dangos y marwolaethau wythnosol yn 2020 hyd at yr wythnos a ddaeth i ben ar 4 Medi 2020.\nData diweddaraf y Swyddfa Ystadegau Gwladol (yr wythnos a ddaeth i ben ar 4 Medi)\nMae ffigurau’r Swyddfa Ystadegau Gwladol yn dangos yr holl farwolaethau a gofrestrwyd gan gynnwys pobl a fu farw yn y gymuned yn ogystal ag yn yr ysbyty. Mae hyn yn golygu y gallwn weld faint o bobl a fu farw o bob math o achosion, sef rhywbeth y byddem fel arfer yn disgwyl ei weld drwy edrych ar y cyfartaledd dros bum mlynedd. Gelwir cynnydd mewn marwolaethau sy’n uwch na’r cyfartaledd dros y pum mlynedd diwethaf yn ‘farwolaethau ychwanegol’. Mae’r ffigurau diweddaraf yn dangos bod nifer y marwolaethau cofrestredig yn parhau i fod yn agos i’r cyfartaledd dros bum mlynedd. Mae’r data hefyd yn dangos nifer y marwolaethau COVID-19 yng Nghymru gan ddechrau â dau achos yn ystod yr wythnos a ddaeth i ben ar 20 Mawrth 2020.\nO’r wythnos a ddaeth i ben ar 20 Mawrth 2020 i’r wythnos a ddaeth i ben ar 4 Medi 2020, roedd 65.8 y cant (1,691) o’r marwolaethau oherwydd COVID-19 wedi digwydd mewn ysbytai, 27.5 y cant (706) mewn cartrefi gofal, 5.2 y cant (134) gartref ac 1.5 y cant (38) mewn mannau eraill.\nMae’r graff isod yn dangos cyfanswm y marwolaethau COVID-19 yng Nghymru o’r wythnos a ddaeth i ben ar 20 Mawrth 2020 hyd at yr wythnos a ddaeth i ben ar 4 Medi 2020, ond a gofrestrwyd hyd at 12 Medi, yn ôl awdurdod lleol preswyl a lleoliad y farwolaeth. Mae’n dangos mai Caerdydd sydd â’r nifer fwyaf o farwolaethau COVID-19 ac mai Ceredigion sydd â’r nifer leiaf.\nMarwolaethau COVID-19 yn ôl awdurdod lleol preswyl a lleoliad y farwolaeth o 20 Mawrth 2020 hyd at 4 Medi 2020, a gofrestrwyd hyd at 12 Medi 2020\nPrevious Entry Cyhoeddiad newydd: Addysgu o bell a dulliau addysg ysgol yng nghyd-destun COVID-19\nNext Entry Coronafeirws: Adferiad economaidd – pobl, lleoedd ac anghydraddoldebau


Datganiad Ymgynghoriad Adolygu'r Polisi Hapchwarae - Cyngor Sir Ceredigion\nDatganiad Ymgynghoriad Adolygu'r Polisi Hapchwarae Hydref 2021\nMae Cyngor Sir Ceredigion yn adolygu ei pholisi Hapchwarae cyfredol. Gofynnir i bobl sy'n byw yng Ngheredigion gyfrannu at yr adolygiad o bolisi gamblo Ceredigion.\nMabwysiadwyd y polisi hapchwarae presennol gan yr Awdurdod ym mis Ionawr 2019 a rhaid ei adolygu bob tair blynedd.\nCynhelir ymgynghoriad cyhoeddus dros gyfnod o chwe wythnos a fydd yn holi barn trigolion lleol, busnesau, grwpiau a diddordeb, sefydliadau perthnasol, deiliaid trwyddedau presennol a'u cynrychiolwyr ar y polisi newydd. Yn dilyn yr ymgynghoriad, bydd adroddiad yn cael ei gwblhau ac yn cael ei ystyried gan Gabinet Cyngor Sir Ceredigion ac yna gan y Cyngor Llawn.\nRydym yn annog adborth adeiladol fel y gellir ystyried y Polisi Hapchwarae Drafft a gwneud newidiadau / newidiadau lle bo hynny'n briodol.\nA wnewch chi os gwelwch yn dda Cwbwlhau arolwg ymgynghori byr ar y polisi cyn 18 Tachwedd 2021\nFe allwch hefyd Anfon unrhyw sylwadau trwy e-bost at publicprotection@ceredigion.gov.uk cyn gyda theitl y pwnc "Ymgynghoriad ar Bolisi Gamblo", fel arall, gallwch hefyd anfon eich sylwadau yn ysgrifenedig at Anne-Louise Davies, Rheolwr Safonnau Masnach a Trwyddedu, Polisi, Perfformiad a Diogelu’r Cyhoedd, Neuadd Cyngor Sir Ceredigion, Penmorfa, Aberaeron SA46 0PA.\nRhowch wybod i ni:\nOs oes problemau sy'n ymwneud â gamblo yn eich ardal chi\nOs ydych o'r farn bod mynediad at hapchwarae gan blant, neu bobl ifanc yn eich ardal chi yn broblem.\nOs ydych chi'n poeni am nifer yr adeiladau hapchwarae mewn unrhyw ardal benodol yn y Sir\nOs ydych chi'n teimlo bod mynediad at hapchwarae gan bobl ddiamddiffyn yn eich ardal chi yn broblem.\nOs oes gennych unrhyw wybodaeth y gellir ei ystyried i'w gynnwys yn y polisi newydd.\nMae drafft o’r Polisi diwygiedig bellach ar gael ynghlwm wrth y wefan hon i ymgynghori arno ac fe’ch gwahoddir i wneud sylwadau ar y newidiadau.\nGellir gweld y newidiadau arfaethedig wedi’u hamlygu mewn coch ar y ddogfen a lle cynigir dileu gwybodaeth, dangosir hyn drwy daro trwy’r testun.\nAr gyfer unrhyw gwestiynau, neu os hoffech gael yr arolwg mewn fformat arall, (h.y. print bras neu hawdd ei ddarllen) cysylltwch a’n Canolfan Gyswllt Gwasanaethau Cwsmeriad ar 01545 570881 neu clic@ceredigion.gov.uk\nCynllun Strategol y Gymraeg mewn Addysg 2022-2032\nCyfnod Prawf Gwerthu Bwyd a Diod ar Bromenâd Aberystwyth, Holiadur Adborth o’r Cyhoedd / Masnachwyr\nYmgynghoriad ynghylch adleoli dwy goflech sy’n gofebau rhyfel yn Hen Ysgol, Tregaron


Gyfres SFSP llifanu Melin, yn hammer felin falu strwythur syml, yn ddiogel, dibynadwy, hawdd cynyddol a gweithredu gyfleus, isel dirgryniad, uchel allbwn offer ar gyfer ddau cyffredin a ddirwy llifanu deunyddiau gronynnog, fel ŷd, sorgwm, gwenith, epocsideiddio, ac ati i rym ar gyfer planhigion pelenni bwyd anifeiliaid...\nMelin affwysol gyfres SFSP,morthwyl felin falustrwythur asimple, ddiogel, dibynadwy, hawdd cynyddol a gweithredu gyfleus, isel dirgryniad, outputequipment uchel am ddau cyffredin, a dirwy llifanu deunyddiau gronynnog, fel ŷd, sorgwm, gwenith, epocsideiddio, ac ati i rym ar gyfer planhigion pelenni bwyd anifeiliaid.\n1.Crensian felinCaiff ei ddefnyddio'n eang ar gyfer llifanu indrawn, sorgwm grawn, Brân reis, gwellt reis, gwinwydd, gwellt indrawn, sorgwm coesyn, goeden ffa, gwenith gwellt ac ati;\n2.Hammer felin faludefnyddio gwregys gyfleu. Mae llawer o fanteision. Er enghraifft, cytundeb strwythur, gweithrediad hawdd, rotor tocynnau gywir prawf cydbwysedd deinamig, llai dirgryniad ystod rhedeg ac ati;\n3.Melin affwysol gyfres SFSPgyda system dyhead, yn hawdd i'w gweithredu;\n4.Hammer felinyn addas ar gyfer ffatri reis, ffatri blawd, bwydo ffatri ac ati.\nMae ein cwmni gwasanaeth ôl-werthu rhagorol\ntîm gyda technoleg uwch a phrofiad cyfoethog.\nY system gwasanaeth ôl-werthu yn berffaith. Ein gweithwyr\nGellir cyrraedd unrhyw le o Tsieina mewn 24 awr; gallwn\ndatrys eich problemau ar y tro cyntaf.\nYr ydym yn proffesiynol yn cymryd rhan yn yr ymchwil a\nHot Tags: malwr bwyd anifeiliaid trydan bwydo peiriannau llifanu Cymysgwyr a malu bwyd anifeiliaid malwr bwyd anifeiliaid a chymysgydd malwr cymysgydd bwyd anifeiliaid cymysgydd malwr bwyd anifeiliaid cymysgydd malwr bwyd anifeiliaid i'w gwerthu malu bwyd anifeiliaid bach i'w gwerthu crensian Melin, morthwyl felin falu, cyflenwr Melin morthwyl, Melin morthwyl i'w gwerthu\nPâr o: Bwydo gwartheg Impeller bwyd anifeiliaid\nNesaf: SFSP568 Gyfres morthwyl Mill


Cafwyd hyd i 18 sefydliadau a gwasanaethau o fewn Wrecsam yn y Glyn Ceiriog\nWrexham Addysg a hyfforddiant Iechyd Meddwl Gwirfoddoli\n17 Brymbo Road, Bwlchgwyn, Wrexham, LL11 5UA\n07725 754567 info@wisdom-of-equus.org\nWoE aids in personal development, education and mental health. We run group and 1 to 1 sessions to help with trauma, PTSD, depression, anxiety, other mental health problems and employability. We are ASDAN registered.\nClwb Cinio Eglwys St Margaret's Garden Village Rhestriad newydd!\nGartref o'r Ysbyty Wrecsam Rhestriad newydd!\nDyfodol Brighter Ymlaen (ABF) - PRAMS (Gwydnwch Rhiant a Chymorth Cyfatebol) Therapi Siarad un i un Rhestriad newydd!\nDyfodol Brighter Ymlaen (ABF) - PRAMS (Gwydnwch Rhiant a Chymorth Cyfatebol) Chi a'ch babi Rhestriad newydd!\nTai Chi Rhestriad newydd!\nPilates Rhestriad newydd!\nShopmobility Rhestriad newydd!\nStepping Stones Rhestriad newydd!\nDarparwyd gan Stepping Stones


China L-Threonine CAS 72-19-5 ar gyfer gweithgynhyrchwyr a chyflenwyr Gradd Pharma (USP) | Honray\nEnw Cynnyrch:: L-Threonine\nCAS RHIF ::: 72-19-5\nFel ychwanegiad maethol bwyd anifeiliaid, mae L-threonine (Byrfodd Byr) fel arfer yn cael ei ychwanegu yn y porthiant ar gyfer perchyll a dofednod. Dyma'r ail asid amino cyfyngol mewn porthiant moch a'r trydydd sy'n cyfyngu asid amino mewn porthiant dofednod.\n1. Defnyddir yn bennaf fel ychwanegiad dietegol.\n2. Fe'i defnyddir fel ychwanegiad maethol bwyd anifeiliaid. Fel rheol mae'n cael ei ychwanegu yn y porthiant ar gyfer perchyll a dofednod. Dyma'r ail asid amino cyfyngol mewn porthiant moch a'r trydydd sy'n cyfyngu asid amino mewn porthiant dofednod.\n3. Fe'i defnyddir fel ychwanegiad maethol a'i ddefnyddio wrth baratoi trallwysiad asid amino cyfansawdd.\n4. Fe'i defnyddir mewn therapi cynorthwyol ar friw peptig ac a ddefnyddir hefyd i wella anemia, angina, aortitis, annigonolrwydd cardiaidd a chlefydau eraill y system gardiofasgwlaidd.\nGwneir L-Threonine trwy eplesu microbaidd â glwcos fel deunyddiau crai, ac yna caiff ei fireinio ar ôl hidlo bilen, crynodiad, crisialu, sychu a phrosesau eraill. Yn seiliedig ar eplesiad microbaidd, mae L-threonine yn ddiogel ac yn ddibynadwy heb weddillion ochr gwenwynig ac ar gael mewn amrywiaeth o borthiant (gan gynnwys porthiant mentrau ffermio sy'n canolbwyntio ar allforio) i'w ddefnyddio'n ddiogel. Fel asid amino hanfodol, mae L-Threonine yn cael ei gymhwyso'n helaeth mewn ychwanegion bwyd anifeiliaid, atchwanegiadau bwyd a meddygaeth ac ati.\nFel ychwanegyn bwyd anifeiliaid, mae L-threonine yn offeryn pwerus sy'n helpu i wella ansawdd bwyd anifeiliaid a lleihau costau bwyd anifeiliaid i gynhyrchwyr bwyd anifeiliaid. Ychwanegir L-Threonine yn helaeth at borthiant perchyll, porthiant moch, porthiant cyw iâr, porthiant berdys a bwyd anifeiliaid llysywen ar y cyd â lysin yn gyffredinol. Mae L-Threonine yn chwarae ei rôl mewn sawl ffordd fel cynorthwyo i adeiladu cydbwysedd asidau amino i gyflymu twf, gwella ansawdd cig, ennill pwysau a chanran cig pwyso, cymhareb trosi porthiant yn gostwng, miniogi gwerth maethol bwyd anifeiliaid sydd â threuliadwyedd gwael o asid amino, gan helpu cadw adnoddau proteinau a lleihau cost bwyd anifeiliaid trwy dorri i lawr broteinau i'w hychwanegu mewn bwyd anifeiliaid, gan leihau nitrogen sy'n cael ei ddiarddel mewn tail da byw, wrin ac crynodiad amonia ynghyd â'i gyfradd rhyddhau mewn siediau da byw a dofednod, a chyfrannu at gydgrynhoi anifeiliaid ifanc ' system imiwnedd i wrthsefyll afiechyd.\nGwerth PH 5.0 ~ 6.5\nColled ar sychu ≤0.2%\nGweddill ar danio ≤0.4%\nAsidau amino eraill Yn cydymffurfio\nCylchdro Penodol -26.7 ° ~ -29.1 °\nBlaenorol: L-Methionine CAS 63-68-3 ar gyfer Gradd Pharma (USP)\nNesaf: CAS L-Isoleucine 73-32-5 ar gyfer Gradd Pharma (USP / EP)\nGradd Bwyd L-Threonine, Gradd Pharm L-Leucine, 73-32-5 L-Isoleucine, L-Valine 72-18-4, Gradd Pharm L-Threonine, Maethiad Anifeiliaid,


Bod yn ddiogel a theimlo’n ddiogel - Dewis Cymru\nMae cadw plant a phobl ifanc yn ddiogel - ac yn teimlo’n ddiogel - yn hanfodol er mwyn iddynt dyfu’n oedolion iach, hapus a chyfrifol sy’n gallu cyflawni eu potensial.\nPan fydd plant ifanc yn teimlo’n ddiogel a’u bod yn cael eu caru, maent yn teimlo’n dda amdanynt eu hunain ac yn ffynnu. I’r gwrthwyneb, efallai na fydd plant sy’n cael eu magu mewn teuluoedd lle maent yn cael eu hesgeuluso neu eu cam-drin erioed wedi gwybod y teimlad o fod yn ddiogel.\nYn aml bydd rhieni serchus yn mynd i hydoedd mawr i amddiffyn eu plant rhag perygl posibl a pheryglon yn y cartref. Ond, ymhen amser, mae angen mwy o ryddid ar blant ac mae’n rhaid iddynt fynd allan i’r byd ar eu pen eu hun. Nawr mae angen iddynt ddeall sut i gadw eu hunain yn ddiogel achos efallai na fydd eu rhieni o gwmpas.\nYstyr rhianta da yw dysgu i’ch plentyn sut i fod yn ddiogel mewn amrywiaeth o sefyllfaoedd – ar y ffordd, ar ei feic ac ar-lein. Mae’n golygu siarad â nhw’n agored am risgiau posibl a’u helpu i adnabod ymddygiad camdriniol ac i osgoi bod yn ddioddefwr trosedd.\nSiaradwch â nhw am ddieithriaid a sut i ddianc rhag sefyllfaoedd bygythiol; fodd bynnag, byddwch yn ofalus i beidio â’u drysu. Mae plant mewn mwy o berygl oddi wrth bobl maent yn eu hadnabod yn barod nag oddi wrth ddieithriaid.\nBydd dewis person ifanc o ran perthnasoedd, gan gynnwys ffrindiau a phartneriaid rhamantus, yn effeithio’n anochel ar ei ddiogelwch. Yn aml bydd pobl ifanc yn cymryd rhan mewn ymddygiad cymryd risg fel secstio, yfed yn rhy ifanc a chymryd cyffuriau heb unrhyw reswm ac eithrio bod eu ffrindiau yn gwneud yr un peth.\nMae sicrhau bod plant yn aros yn ddiogel ar-lein yn bryder mawr arall. Gan fod y mwyafrif o bobl ifanc erbyn hyn yn mwynhau mynediad i’r rhyngrwyd drwy eu dyfeisiau symudol, mae wedi dod yn llawer mwy anodd i rieni gadw llygad ar eu gweithgareddau ar-lein nag yr oedd pan oedd un cyfrifiadur yn unig yn y cartref.\nMae cadw plant yn ddiogel er mwyn iddynt dyfu’n oedolion iach, hapus a chyfrifol yn agwedd bwysig ar hawliau plant. Mae hyn yn llawer haws pan fydd plant yn ifanc ac mae penderfyniadau’n cael eu gwneud ar eu rhan gan oedolion. Wrth i blant dyfu’n hŷn, mae’n naturiol y byddant am wneud mwy o benderfyniadau drostynt eu hunain - ac yn aml herio penderfyniadau eu rhieni.\nMae hawliau plant yn helpu i gadw pobl ifanc yn ddiogel drwy sicrhau bod eu rhieni/gofalwyr ac oedolion eraill sydd yn eu bywydau yn gwrando ar leisiau plant, yn ymddiried ynddynt ac yn eu parchu.\nDiweddariad diwethaf: 10/05/2018


Cyngor Celfyddydau Cymru | Theatr Mumford 02/10/2012\nHafanTheatr Gerdd CymruIn the Locked Room & Ghost PatrolIn the Locked Room & Ghost Patrol 02/10/2012\nIn the Locked Room: Drws caeedig sy’n ysgogi obsesiwn mor gryf nes i’r ffin rhwng yr hyn sy’n real a’r hyn sy’n ffantasi fynd yn aneglur. Ghost Patrol: Bar cyfoes lle mae tri o bobl sy’n ceisio dianc oddi wrth eu gorffennol yn dod wyneb yn wyneb gan ddatgelu cyfrinach arswydus ac achosi trasiedi anorfod.\nMae'r ddwy opera fer hyn yn archwilio gallu’r meddwl i lunio’n bywydau: yr un gyntaf drwy rym y dychymyg, a’r ail drwy rym rhyfeddol y cof.\nMae’r cyfansoddwyr Huw Watkins a Stuart MacRae yn perthyn i genhedlaeth o bobl ifanc rhyw 30 oed sy’n gyflym yn dod yn amlwg ymhlith cyfansoddwyr mwyaf blaenllaw Prydain. Mae’r ddau’n cydweithio ag awduron cydnabyddedig - Watkins gyda’r bardd a’r libretydd David Harsent (The Minotaur ar gyfer Harrison Birtwistle) a MacRae â’r nofelydd Louise Welsh (The Cutting Room) - i ddod â chyffro’r storïau hyn yn fyw ar y llwyfan.\nMae Music Theatre Wales, sydd wedi ennill nifer o wobrau, wedi cyfuno â Scottish Opera i gomisiynu a chynhyrchu’r ddau waith, a chawsant eu perfformio am y tro cyntaf yng Ngŵyl Ryngwladol Caeredin yn 2011. Yma a thraw ar y wefan